Tenggelamnya Kapal Titanic

Siapa dapat melupakan filem arahan James Cameron, Titanic yang ditayangkan di Malaysia pada 18 Disember 1997 yang telah menyentuh hati jutaan penontonnya di seluruh dunia.?

Pastinya detik menusuk kalbu perpisahan watak Rose DeWitt
Bukater lakonan Kate Winslet dengan Jack Dawson lakonan Leonardo DiCaprio di
penghujung filem berkenaan akan bermain diingatan setiap seorang penonton yang
menyaksikan filem berkenaan.

Sehinggakan, ada di antara penonton berpendapat, watak Rose dan Jack berkenaan memang benar wujud akibat lakonan berkesan dua pelakon muda pada ketika itu. Hakikatnya, watak berkenaan telah dicampur aduk dengan penumpang sebenar kapal yang digelar oleh arkitek pembinaan kapal berkenaan, Thomas Andrews sebagai “unsinkable ship”.

RMS Titanic telah dibina di limbungan Harland and
Wolff di Belfast, Ireland dan dimiliki oleh White Star Line yang berpengkalan
di Southampton, England. Sebenarnya, kapal ini dibina bagi menyaingi Lusitania
dan Mauretania yang dimiliki oleh pesaing White Star Line, Cunard Line.

Pada asalnya, kapal ini dinamakan Giganic setelah
mengambil kira saiznya pada ketika itu. Namun nama ini tidak digemari oleh
Pengarah Urusan White Star Line, J. Bruce Ismay yang merasakan nama berkenaan
tidak mempunyai nilai komersial yang baik. Atas persetujuan bersama Thomas
Andrews, nama Titanic dipilih setelah mengambil kira saiz dan sejarah Titan
yang dianggap sebagai mitos terhebat masyarakat barat.

Untuk rujukan, kapal berkenaan mempunyai keberatan
52,310 tan dengan 269 meter panjang dan mempunyai kelebaran seluas 28 meter.
Tinggi kapal ini dari paras air ke geladak adalah 18 meter dan dilengkapi 4
serombong pegudaraan. Menurut laporan media pada ketika itu, hanya 3 serombong
pengudaraan berkenaan yang berfungsi manakala serobong keempat pula sengaja
diadakan bagi menampakkan “kegagahan” kapal berkenaan berbanding pesaingnya.

Dibiayai oleh J. P. Morgan menerusi syarikatnya,
International Mercantile Marine Co., kapal ini sebenarnya adalah satu projek
mega syarikat berkenaan bagi menampakkan kemampuan syarikat berkenaan melabur
dalam industri perkapalan.

RMS Titanic digerakkan dua enjin bersetentangan empat
silinder, tiga pembesaran, enjin wap tebalik dan satu turbin Parsons bertekanan
rendah yang menggerakan tiga kipas. Ianya turut dilengkapi dengan 29 dandang
yang dipanaskan oleh 159 pendiang arang batu dan mampu menghasilkan kelajuan
sehingga 23 knot atau 43kilometer sejam.

Apa yang menariknya, RMS Titanic mempunyai kolam renang, gimnasium, mandian Turki, perpustakaan dan gelanggang squash. Bagi bilik umum kelas pertama pula, ia dihiasi dengan panel kayu yang luas, perabot mahal dan dihiasi indah seperti menginap di sebuah hotel mewah pada ketika itu.

Bagi kelas kedua dan ketiga pula, tidak banyak yang
boleh dibanggakan dengan kelas ketiga hanya dilengkapi dengan sebuah meja dan
dua buah katil dua tingkat di setiap biliknya. Untuk membolehkan penumpang
kelas kedua dan ketiga naik ke dek utama, RMS Titanic dilengkapi dengan 3 buah
lif dan lebih 30 buah laluan bertangga yang boleh dilalui pada bila-bila masa.

Pada 10 April 1912, RMS Titanic telah memulakan pelayaran menuju Pelabuhan New York, Amerika Syarikat dari Pelabuhan Southampton, England. Pelayaran sulung ini diketuai oleh Kapten Edward J. Smith yang dikatakan telah mengumumkan persaraannya dari melakukan sebarang pelayaran, sebulan sebelum RMS Titanic memulakan pelayaran.

Namun, hasrat Kapten Smith ini tertangguh setelah J.
Bruce Ismay sendiri datang memujuk untuk menangguhkan persaraannya. Alasan yang
diberikan Ismay adalah, tiada seorang pun kapten yang ada di bumi England yang
mampu mengendalikan kapal sebesar ini dan mempunyai pengalaman melakukan
pelayaran ke New York pada ketika itu.

Satu perkara yang tidak didedahkan di dalam filem
Titanic dan jarang diperkatakan adalah, sebelum RMS Titanic melakukan pelayaran
terus ke New York, kapal berkenaan singgah di Cherbourg, Perancis bagi
mengambil dan menurunkan penumpang.

Kapal ini sekali lagi berhenti di Queenstown, Ireland sebelum meneruskan pelayaran bersama-sama 2,223 orang penumpang. Melihat kepada angka penumpang yang berada di dalam RMS Titanic ini, ia sama sekali telah menyangkal sebarang dakwaan kononnya kapal berkenaan membawa lebihan penumpang.

Ini kerana, kapal berkenaan mampu memuatkan 2,435
orang penumpang dan angka yang berada di dalam kapal berkenaan lebih rendah
dari sasaran awal White Star Line yang menjangkakan, kapal berkenaan mampu
membawa jumlah penuh pada hari pelayaran pertama.

Dalam pelayaran sulung ini, antara penumpang tersohor
yang turut menaiki kapal berkenaan adalah jutawan John Jacob Astor dan
isterinya Madeleine Force Astor, pemilik kilang yang berjaya, Benjamin
Guggenheim, Pemilik Macy, Isador Straus dan isteri, jutawan Denver, Margaret
“Molly” Brown, Sir Cosmo Duff-Gordon dan isteri Lady Lucille Duff-Gordon,
wartawan hebat, William Thomas Stead dan Countess of Roth merangkap pembantu
Presiden Amerika Syarikat, Archibald Butt.

Turut sama berada di dalam kapal berkenaan adalah
pengarah Broadway, Henry dan Irene Harris, pelakon wanita bisu, Dorothy Gibson,
Pengarah White Star Line, J. Bruce Ismay dan arkitek pembinaan RMS Titanic,
Thomas Andrews. (Maaf, tiada nama Rose DeWitt Bukater dalam senarai penumpang
elit kapal berkenaan).

Selama 4 hari, kapal berkenaan langsung tidak
mempunyai sebarang masalah semasa melakukan pelayaran. Semuanya berada dalam
keadaan baik dan cukup tenang. Sehinggalah pada malam 14 April 1912 apabila
suhu lautan menurun ketahap hampir beku.

Apa yang menariknya, sehari sebelum hari kejadian, Kapten Smith telah diberikan amaran oleh beberapa buah kapal menerusi wireless bahawa terdapat beberapa ketulan aisberg berada di sepanjang laluan RMS Titanic. Bertindak atas amaran ini, beliau telah mengubah sedikit haluan kapal ini ke arah lebih Selatan kerana beranggapan, ianya lebih selamat berbanding meneruskan perjalanan lebih utara.

Pada hari kejadian, pada jam 1.45 petang, sebuah kapal
wap Amerika telah menghantar amaran bahawa terdapat seketul aisberg besar
berada di laluan RMS Titanic. Namun amaran ini tidak dihantar ke dek kawalan.
Beberapa jam kemudian satu lagi amaran yang sama dari kapal Mesaba dan sekali
lagi amaran ini gagal dihantar ke dek kawalan.

Pada jam 11.40 malam, ketika kapal ini berlayar di
Selatan Grand Banks di Newfoundland, dua orang pemantau, Frederick Fleet dan
Reginald Lee telah melihat satu ketulan besar aisberg berada betul-betul di
hadapan RMS Titanic. Panik dengan keadaan ini, Fleet telah membunyikan loceng
kecemasan dan menghubungi dek kawalan bagi menyampaikan amaran berkenaan.

Pada ketika itu, Pegawai Pertama Murdoch sedang
bertugas bagi menggantikan Kapten Smith yang sedang berehat. Bertindak atas
laporan Fleet ini, Murdoch telah mengarahkan pusingan mengejut kearah kiri dan
mengarahkan enjin dihentikan sebelum ianya dihidukan kearah belakang dalam
kelajuan yang maksima.

Namun usaha berkenaan nyata telah terlewat apabila
bahagian tepi sebelah kanan kapal berkenaan bergesel dengan ketulan besar
aisberg berkenaan dan mengakibatkan kimpalan rivert di bawah paras air bocor
sepanjang 91 meter. Ini sekaligus menyebabkan bahagian bawah dek kapal
berkenaan di masuki air dengan cukup pantas dan telah mengorbankan pekerja
bawahan dek ini serta merta.

Mujur juga tindakan pantas Murdoch yang menutup pintu
kedap air mampu melenggahkan kerosakan dan kebocoran yang dialami oleh RMS
Titanic. Pada masa yang sama, Kapten Smith turut sama naik ke dek kawalan untuk
melihat sendiri kerosakan hasil dari perlanggaran berkenaan.

Beliau adalah antara orang yang menyedari bahawa RMS
Titanic tidak mungkin dapat diselamatkan. Beliau pantas mengarahkan kesemua 20
bot penyelamat yang diturunkan bagi memindahkan seberapa ramai penumpang dari
kapal berkenaan. Pada masa yang sama, panggilan kecemasan mula di hantar dengan
harapan ada kapal berada berhampiran dengan lokasi RMS Titanic berada.

Sejam selepas perlanggaran, bot pertama telah
diturunkan dengan memuatkan seramai 28 orang. Sedangkan, menurut Thomas
Andrews, bot penyelamat berkenaan mampu memuatkan seramai 50 hingga 60 orang
pada satu-satu masa. Malah, menurut perkiraan kasar, seramai 1,178 orang mampu
diselamatkan menerusi 20 buah bot keselamatan yang ada di dalam RMS Titanic.

Jumlah ini hanya setengah sehaja dari jumlah
keseluruhan penumpang RMS Titanic. Apa yang menyedihkan, menurut mereka yang
terselamat, penumpang kelas ketiga gagal sampai ke geladak utama kerana hampir
kesemua laluan untuk mereka sampai ke geladak berkenaan dikunci oleh anak
kapal.

Pada keadaan yang serba cemas ini, dua orang operator
radio, Jack Phillips dan Harold Bride sibuk menghantar isyarat CQD ke semua
kapal yang berada berhampiran RMS Titanic. Isyarat kecemasan ini disahut oleh
kapal Mount Temple, Frankfurt dan Olympic. Namun, apa yang menyedihkan, kesemua
kapal ini berada agak jauh dari lokasi RMS Titanic berada.

Hanya RMS Carpathia milik Curnard sahaja yang berada
paling dekat dengan RMS Titanic. Itupun pada jarak 93 kilometer dan hanya
sampai selepas 2 jam RMS Titanic tenggelam sepenuhnya.

RMS Titanic mula tenggelam di bahagian hadapan. Apa yang memburukkan keadaan adalah, ada di antara penumpang kelas pertama menganggap, kejadian yang menimpa RMS Titanic ini hanyalah satu latihan kecemasan. Ada diantara mereka sibuk bersiap untuk hadir makan lewat malam dan ada diantaranya mahu menghadiri majlis koktail di beberapa lokasi di dalam kapal berkenaan.

Tidak hairanlah apabila 2 buah bot penyelamat yang
berpatah balik mencari mangsa yang masih terselamat kira-kira 2 jam selepas RMS
Titanic tenggelam mendapati, ramai daripada mereka mengenakan pakaian mahal dan
gaun yang cantik.

Tambah Thomas lagi, RMS Titanic mula menjunam 90 darjah kira-kira 2.15 minit pagi dengan hampir 50 orang berada di belakang kapal berkenaan semasa ianya mula menjunam dengan lajunya kedasar laut. Tepat jam 2.20 pagi, 15 April 1912, daratan terapung dan “unsinkable ship” yang amat dibanggakan oleh White Star Line, tenggelam sepenuhnya ke dasar laut.

Daripada 2,223 orang penumpang kapal ini, hanya 706
orang penumpang sahaja yang terselamat manakala bakinya menemui ajal di tengah
lautan yang berada pada suhu -2 darjah selsius pada ketika itu. Dua buah bot
telah kembali ke lokasi kejadian, dua jam selepas tenggelamnya RMS Titanic dan
hanya mampu menyelamatkan 5 orang yang mana dua orang daripadanya menemui ajal
beberapa jam selepas diselamatkan.

Inilah sebuah kisah klasik yang tidak pernah jemu
untuk diperkatakan dari satu generasi ke satu generasi. Pelbagai kisah timbul
setelah tenggelamnya RMS Titanic yang mana majoritinya enggan mempercayai,
sebuah kapal yang didakwa paling selamat dalam sejarah, tenggelam hanya
disebabkan seketul aisberg besar.

Kemalangan ini nyata memberi kesan yang cukup yang
mendalam terhadap penduduk Southampton. Menurut laporan Hempshire Chronicle yang
diterbitkan pada 20 April 1912, hampir 1,000 keluarga tempatan terjejas secara
langsung. Hampir setiap jalan di daerah Chapel kehilangan lebih dari satu
penduduk dan hampir 500 rumah kehilangan anggota keluarga.

Malah, kemalangan ini turut mendorong kepada
Persidangan Antarabangsa Keselamatan Jiwa di Laut di London pada 12 November
1913. Pada 20 Januari 1915, satu persetujuan ditandatangani dari persidangan
berkenaan untuk mewujudkan Peronda Ais Antarabangsa yang sehingga hari ini
masih berfungsi untuk memantau dan melaporkan sebarang lokasi aisberg yang ada
di Lautan Atlantik.

RUJUKAN:

* Beveridge & Hall 2004

* Titanic historical Society

* Encyclopedia Titanica

* Titanic Archive

Artikel disumbangkan oleh Samurai Biru untuk The Patriots.


Skandal CRISPR, Saintis Ini Masih Hilang

Saintis China, He Jiankui telah mengejutkan satu dunia kerana dakwaan dia telah menghasilkan bayi-bayi pertama yang telah diedit gen-nya. Satu tahun kemudian, misteri timbul tentang keberadaannya dan takdir bayi-bayi tersebut turut tidak diketahui.

Jiankui tidak kelihatan secara terbuka sejak Januari, hasil kajiannya tidak diterbitkan dan tidak diketahui apa yang berlaku pada kesihatan bayi-bayi tersebut. Hal ini telah membantutkan kemajuan dalam pemahaman ilmu genetik. Sebelum ini, Jiankui pernah berucap di persidangan sains Hong Kong bahawa dia menggunakan peralatan (tool) yang dikenali sebagai CRISPR untuk mengubah gen dalam embrio untuk membantu mereka membina daya tahan daripada jangkitan virus AIDS.

Hasil kerja He Jiankui yang mana dia berbahas secara ekslusif dengan The Associated Press telah dikecam teruk. Perbuatannya tidak beretika kerana dapat menimbulkan bahaya kepada gen-gen lain kerana perubahan DNA dapat diwarisi kepada generasi pada masa hadapan.

Semenjak itu, ramai orang telah terpanggil untuk membuat peraturan atau moratorium berkenaan aktiviti tersebut. Tetapi pihak jawatankuasa buntu dalam hal siapa yang patut menetapkan piawaian dan bagaimana untuk menguatkuasakannya.

He Jiankui kali terakhir dilihat pada bulan Januari di Shenzen, di sebuah balkoni pangsapurinya di universitinya. Universitinya memecat Jiankui setelah hasil kerjanya diketahui umum. Pengawal bersenjata berkumpul di sebuah dewan yang telah menimbulkan spekulasi bahawa Jiankui berada di bawah tahanan rumah.

Beberapa minggu kemudian, agensi berita rasmi China menyatakan penyiasatan mendapati bahawa Jiankui bertindak seorang diri kerana kemahuannya untuk kemahsyuran dan dia akan dihukum untuk mana-mana pelanggaran undang-undang. Semenjak itu usaha untuk menghubunginya tidak berjaya.

Ryan Ferrel, orang media yang dilantik oleh Jiankui bertindak untuk tidak memberikan sebarang komen. Ferrel sebelum ini menyatakan isteri Jiankui mula memberikan wang kepada Jiankui dan hal ini menunjukkan Jiankui sudah tidak mempunyai kemampuan untuk mendapatkan duitnya sendiri.

Pasukan penyiasatan China kelihatannya telah mengesahkan kewujudan bayi kembar perempuan yang DNA mereka telah diubah. Laporan menyatakan kembar tersebut dan orang yang terlibat dalam pengubahan gen embrio akan dipantau oleh jabatan kesihatan kerajaan. Kerajaan China juga telah merampas kesemua embrio yang telah diubah suai dan rekod makmal Jiankui.

Baru-baru ini, saintis telah menemui jalan untuk mengubah gen yang lebih selamat berbanding CRISPR. Pengubahsuaian gen itu diuji untuk melawan penyakit kanak-kanak dan dewasa. Perkara ini tidak kontroversi kerana pengubahsuaian ini tidak mewarisi ke generasi masa hadapan. Sesetengah saintis merasakan pengubahsuaian gen akan diterima dengan meluas sekiranya dapat dibuktikan betul-betul selamat dan beretika.

RUJUKAN:

Chinese researcher claims first gene-edited babies. https://apnews.com/4997bb7aa36c45449b488e19ac83e86d


Bahasa Korea Utara VS Bahasa Korea Selatan

Bahasa Korea adalah sebuah bahasa Koreanik yang dituturkan oleh 63 juta orang di Korea Selatan, Korea Utara, China, Jepun, Uzbekistan, Kazakhstan dan China.

Untuk pengetahuan semua, Bahasa Korea mempunyai dua bahasa piawai. Piawai tersebut adalah Bahasa Korea Utara dan Bahasa Korea Selatan. Persoalannya, apakah itu Bahasa Korea Utara dan Bahasa Korea Selatan?

PENGENALAN KEPADA BAHASA KOREA

Bahasa Korea Utara adalah Bahasa Korea piawai yang dituturkan di negara Korea Utara ataupun nama rasminya, “Republik Demokratik Rakyat Korea (DPRK)”. Dalam sebutan asal, bahasa tersebut dikenali sebagai “chosŏn-mal (조선말/朝鮮말)”.

Bahasa Korea Selatan adalah Bahasa Korea piawai yang dituturkan di negara Korea Selatan ataupun nama rasminya, “Republik Korea (ROK)”. Dalam sebutan asal, bahasa tersebut dikenali sebagai “Hanguk-eo (한국어/韓國語)”.

Untuk artikel kali ini, kami akan menyampaikan tentang perbandingan antara Bahasa Korea Utara dan Bahasa Korea Selatan. Bahasa tersebut adalah bahasa piawai yang ditentukan oleh pemerintah masing-masing.

NAMA DAN PIAWAIAN BAHASA

Nama “chosŏn-mal (조선말/朝鮮말)” dan “hanguk-eo (한국어/韓國語)” masing-masing membawa maksud “Ucapan Joseon” dan “Ucapan Negara Han”. Joseon adalah nama dinasti yang memerintah dari tahun 1392 sehingga 1910 manakala Han adalah nama moden Korea Selatan.

Loghat “Munhwaŏ (문화어/文化語)” dan “Pyojuneo (표준어/標準語)” masing-masing dipilih sebagai asas dalam Bahasa Korea Utara dan Bahasa Korea Selatan. Loghat tersebut masing-masing dituturkan di Pyongyang dan Seoul ataupun sekitarnya.

SEBUTAN

Huruf “chiet (ㅊ)” membawa bunyi Letusan Gusi Tidak Bersuara Beraspirasi [tsʰ] dalam Bahasa Korea Utara. Dalam Bahasa Korea Selatan, huruf tersebut membawa bunyi Letusan Gusi-Lelangit Tidak Bersuara Beraspirasi [tɕʰ].

Untuk perkataan “Agresif”, Bahasa Korea Utara menyebutnya sebagai “ch’imnyak (침략)” manakala “Chimnyak (침략)” dalam Bahasa Korea Selatan.

Untuk membuat bunyi [tsʰ] , letakkan hujung lidah di hujung gigi hadapan. Kedua, buat bunyi “s” dalam “sayang” dan pada masa yang hembuskan bunyi “h” dalam “hadiah”.

Untuk membuat bunyi [tɕʰ], sebut bunyi “j” dalam perkataan “Beijing” dan pada masa yang sama, hembuskan bunyi “h” dalam “hadiah”. Perkataan “Beijing” dan “Hadiah” masing-masing perlu disebut mengikut sebutan Bahasa Mandarin dan Bahasa Melayu.

PEMBENTUKAN PERKATAAN

Perkataan asas dalam Bahasa Korea Utara dirapatkan untuk membentuk satu konsep yang baharu. Bahasa Korea Selatan tidak menggunakan sistem tersebut.

Contoh perkataan dalam Bahasa Korea Utara adalah “kugŏsajŏn (국어사전)”. Perkataan tersebut membawa maksud “Kamus Bahasa Korea”. Perkataan tersebut terdiri daripada perkataan “kugŏ (국어)” dan “sajŏn (사전)” yang masing-masing bermaksud “Korea” dan “Kamus”.

Contoh perkataan dalam Bahasa Korea Selatan adalah “gugeo sajeon (국어 사전)”. Perkataan tersebut membawa maksud “Kamus Bahasa Korea”. Perkataan tersebut terdiri daripada perkataan “gugeo (국어)” dan “sajeon (사전)” yang masing-masing bermaksud “Korea” dan “Kamus”.

PEMURNIAN BAHASA KOREA

Pemerintah Korea Utara telah menggalakkan penduduknya agar tidak menggunakan apa-apa serapan asing. Pada masa yang sama, Bahasa Korea Selatan banyak menyerap perkataan daripada Bahasa Inggeris.

Perkataan “meorimulbinu (머리물비누)” membawa maksud “syampu” dalam Bahasa Korea Utara. Perkataan tersebut secara harfiahnya bermaksud “Kepala Air Sabun”.

Perkataan “syampu (샴푸)” membawa maksud “syampu” dalam Bahasa Korea Selatan. Perkataan tersebut diserap daripada Bahasa Inggeris iaitu “Shampoo”.

KATA PINJAMAN

Kedua-dua bahasa piawai tersebut tidak dapat mengelak daripada penggunaan kata pinjaman daripada bahasa Eropah. Kata pinjaman dalam Bahasa Korea Utara diserap daripada Bahasa Rusia manakala Bahasa Korea Selatan daripada Bahasa Inggeris.

Contoh serapan Rusia dalam Bahasa Korea Utara adalah “kkumuna” dan “ttŭrakttorŭ (뜨락또르)”. Perkataan tersebut membawa maksud “kelompok yang hidup bersama” dan “traktor”. Perkataan tersebut masing-masing berasal daripada “kommuna (коммуна)” dan “traktor (трактор)”.

Contoh serapan Inggeris dalam Bahasa Korea Selatan adalah “komwin” dan “teuraekteo (트랙터)”. Perkataan tersebut membawa maksud kelompok yang hidup bersama” dan “traktor”. Perkataan tersebut masing-masing berasal daripada “commune” dan “tractor”.

APAKAH ERTI “KAWAN”?

Bahasa Korea Utara dan Bahasa Korea Selatan masing-masing memilih “tongmu (동무/同務)” dan “chingu (친구/親舊)” yang bermaksud “kawan”. Perkataan “tongmu” ataupun “dongmu” secara harfiahnya membawa maksud “komrad” dalam kedua-dua bahasa tersebut

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Persoalannya, adakah mereka dapat memahami antara satu sama lain? Dengan keadaan, mereka perlu berbual dengan menggunakan bahasa piawai masing-masing.

Mereka secara umumnya boleh memahami antara satu sama lain. Orang Korea Selatan mungkin perlu memikirkan maksud bagi “air kulit”, “kepala air sabun” dan “air manis” dalam Bahasa Korea Utara. Perkataan tersebut bermaksud “losyen”, “syampu” dan “jus”.

AKHIR KATA

Kesimpulannya, itu adalah artikel tentang perbandingan antara Bahasa Korea Utara dan Bahasa Korea Selatan. Apakah yang penulis terlupa tentang kedua-dua Bahasa Korea tersebut? Harap berikan ulasan anda di dalam ruangan ulasan di bawah.

Pautan “https://m.youtube.com/watch?v=rI_MG3ZnDak&t=114s” adalah contoh video dalam Bahasa Korea Utara. Kepada mereka yang fasih berbahasa Korea, adakah anda boleh memahaminya? Harap berikan ulasan anda di dalam ruangan ulasan di bawah.

RUJUKAN:

Omniglot: Korean. Dicapai pada 28hb Jun 2020 dari https://www.omniglot.com/writing/korean.htm

Choson Dynasty. Dicapai pada 28hb Jun 2020 dari https://www.britannica.com/topic/Choson-dynasty

Han (한), a Korean Cultural Trait. Dicapai pada 28hb Jun 2020 dari https://www.google.com/amp/s/thekoreanway.wordpress.com/2010/07/15/han-%25ED%2595%259C-a-korean-cultural-trait/amp/

Korean Language: Difference North South. Dicapai pada 28hb Jun 2020 dari https://legal-translations.com.au/korean-language-key-differences-north-south/

Lee & Ramsey, 2000. The Korean language


Misteri Cahaya Paulding Yang Menghantui Orang Amerika

Nampak tak cahaya kecil yang berada di hujung jalan yang terletak di daerah Paulding, Michigan, AS? Cahaya itu dipanggil dengan nama Cahaya Paulding. Cahaya ni muncul selepas matahari terbenam sampailah ke waktu subuh.

Sebenarnya cahaya ini bukan pantulan dari mana-mana lampu dari rumah, apatah lagi pantulan dari matahari terbenam. Kalau nak cakap cahaya ni dari lampu jalan, tengok sajalah tepi jalan tu. Tiada lampu jalan kan? Warga Paulding pun pening dengan kehadiran cahaya aneh ni.

Cari-cari rumah orang yang pasang lampu terang begitu, tiada. Nak kata orang sengaja suluh sebagai bentuk prank, bukan juga. Jadi, apa juga Cahaya Paulding ni? Jelmaan hantu?

Cahaya Paulding dikatakan ditemui pada tahun 1966 oleh kumpulan remaja, kemudian seluruh warga telah saksikan cahaya aneh itu. Dari situ terdapat dua versi kisah yang boleh dikatakan penyebab wujudnya Cahaya Paulding.

Kisah seorang warga yang dilanggar keretapi di lokasi Cahaya Paulding berada, pada tahun 1970-an semasa mencari anaknya yang hilang di landasan. Selepas peristiwa tersebut, ramai warga perasan cahaya seolah-olah disuluh dari lokasi tersebut, tapi sampai di lokasi kejadian, cahaya tu hilang.

Kisah seorang petugas mati dilanggar oleh keretapi apabila dia berusaha hentikan dengan lampu isyarat. Ramai penduduk Paulding melihat cahaya kerdipan, mempercayai bahawa cahaya itu ialah tanda roh si petugas menyuluh.

Bagaimana dengan pendapat sains?

Ada dua kemungkinan untuk dedahkan fenomena Cahaya Paulding:

Pantulan cahaya sejauh 8 kilometer dari sumber cahaya,

Tindak balas kimia dari proses pereputan. Pendapat pertama memang terbukti tidak dapat rungkaikan kerana kajian saintis menunjukkan cahaya yang dipantul tidak sama terang dengan Cahaya Paulding.

Pendapat kedua nampak munasabah sebab boleh jadi haiwan atau pokok yang mereput di sekitar cahaya pelik itu mampu hasilkan cahaya dari tindak balas kimia seperti gas mentana.

Malangnya, kajian gunakan gas hasilkan cahaya tidak menjadi sebab cahaya yang dihasilkan juga tidak secerah Cahaya Paulding.

Akhirnya, tiada lagi usaha saintis untuk merungkai fenomena cahaya ini. Sekarang, daerah Paulding menjadi tarikan pelancong untuk mereka menyaksikan sendiri Cahaya Paulding.

Kalau korang berminat dengan topik-topik misteri dan sains seperti ini, kami nak cadangkan korang beli buku kami, SEMOGA TUHAN MERAHMATI SAINS DALAM KEHIDUPAN. Jom beli sekarang:: https://bit.ly/3Nws0Ja


Eropah Cuba Tutup Sejarah Mereka Pernah Jual Lemak Manusia

Masyarakat Eropah memasuki fasa pertengahan iaitu sekitar abad ke-14 dan ke-15 Masihi setelah keruntuhan empayar Rom akibat invasi oleh perpindahan kaum-kaum nomad dan juga konflik dalaman yang melibatkan perebutan takhta. Masyarakat Eropah pada fasa ini mengalami keruntuhan budaya, taraf hidup, dan ekonomi sehingga terpaksa dinaungi oleh kerajaan-kerajaan kecil pasca-Rom.

Pada abad ke-16 Masihi, masyarakat Eropah mengalami bermacam jenis penyakit yang pada waktu itu teknologi perubatannya tidak secanggih teknologi perubatan abad ini. Antara penyakit yang sukar dirawat ialah arthritis (bengkak di bahagian jari dan lutut), kesakitan tulang, sakit gigi, dan gout. Biasanya mereka mencari penawar berupa posyen yang dipercayai mampu menyembuhkan penyakut, tidak perlu pergi bertemu dengan doktor.

Namun, kandungan posyen atau ubat botol tersebut mempunyai bahan-bahan yang aneh yang dipercayai mempunyai khasiat tertentu. Antara ubat botol tersebut ialah ubat yang bernama Axungia hominis, yang bermaksud ‘lemak manusia’. Ya, orang Eropah pada fasa pertengahan gunakan lemak manusia untuk tujuan perubatan.

Apa yang terjadi sehingga orang Eropah sanggup mengambil lemak dalam badan orang lain dan jadikan sebagai ubat? Adakah tiada tumbuhan herba yang orang Eropah sendiri kenal dan jadikan ia sebagai ubat selain gunakan lemak?

Hubungan manusia dan lemak telah lama wujud semasa fasa manusia prasejarah di mana lemak bukan saja menjadi sumber makanan, malah menjadi sumber cahaya seperti menghidupkan pelita. Namun bagi ahli perubatan Eropah pada abad ke-16 Masihi, lemak berpotensi menjadi ubat dan mula menghasilkan produk lemak dalam botol. Kerajaan yang banyak menghasilkan produk ini ialah Perancis dan Jerman.

Bagi perlaksana hukuman, penjualan lemak memberi peluang kepada mereka untuk menjalankan ‘bisnes’. Mereka dapatkan dahulu lemak dari banduan yang telah jalankan hukuman mati, kemudian jualkan kepada ahli perubatan untuk hasilkan ubat lemak bernama ‘poor sinners’ fat’. Golongan perlaksana hukuman Jerman pada abad ke-18 Masihi pula menghasilkan ubat lemak manusia buatan sendiri.

Penggunaan lemak manusia juga digunapakai dalam pertempuran. Contohnya ialah peristiwa Pertempuran Ostend pada tahun 1601 di mana tentera England dan Belanda bertempur dengan tentera Sepanyol yang menyerang kota Ostend. Para medik dari Belanda mengumpulkan lemak dari longgokan tentera yang terkorban, kemudian menggunakan lemak tersebut untuk mengubati tentera lain yang cedera.

Lemak manusia dikatakan mampu mengubati masalah kulit melalui sapuan. Lemak ini biasanya disapu di permukaan kulit seperti menyapu losyen dan juga disapu di pembalut luka. Kulit manusia mampu hilangkan parut, sembuhkan luka, hilangkan kesakitan di lutut dan siku, serta menjaga ketumbuhan saraf.

Saintis kemudian mengkaji lebih lanjut akan tisu lemak yang dipercayai sebagai ubat penyembuh bagi masyarakat Eropah fasa pertengahan. Keputusannya menunjukkan kelebihan lemak manusia tidak bersifat pseudo-sains. Tisu lemak dalam badan manusia menyumbang kepada ketumbuhan saluran darah yang baru.

Pada awal tahun 1900-an, saintis Jerman gunakan tisu lemak untuk pembasmian jangkitan terhadap luka dan pembedahan hilangkan parut. Masuk tahun 1960-an, tisu lemak manusia dari plasenta (saluran nutrien untuk bayi dalam kandungan) digunakan untuk hasilkan krim anti-penuaan.

Siapa sangka, lemak manusia yang pada asalnya berfungsi sebagai penyimpan tenaga dan pelindung bagi organ-organ dalaman mampu sembuhkan luka melalui amalan orang Eropah sejak fasa pertengahan lagi! Namun kita harus ingat, kehadiran tisu lemak dalam badan manusia mampu mengundang obesiti jika kita tidak membakar lemak sebaiknya seperti lakukan senaman dan aktiviti kerja berat.

Jadi, berpada-padalah jika tisu lemak semakin menebal di beberapa bahagian tubuh anda, melainkan pasangan anda menyukainya. Nasib baik kita tidak berada dalam fasa pertengahan Eropah. Jika berlaku, mungkin lemak manusia telah sebati dalam badan kita sendiri. Ugh…

RUJUKAN:

Gillan, Joanna. 15 June 2022. 16th Century Executioners Sold Human Fat for Medicinal Ointments. Ancient Origins.

Rochford, Justin. (2017) Adipose tissue: a fat lot of good? Society of Endocrinology.


Kisah Pengkhianatan Yahudi Bani Nadhir

Kisah ini diriwayatkan oleh Ibnu Saad dan ianya berlaku pada tahun Ke-empat Hijrah. Pada ketika itu seorang sahabat Nabi yang bernama Amru bin Umayyah Ad-Dhamri telah memb.unu.h dua orang dari Kabilah Qilab. Dan ketika itu, Rasulullah SAW telah memberi perlindungan kepada Kabilah Bani Qilab ini.

Maka sebagai ganti dari perbuatan itu, baginda SAW telah bersetuju untuk menjatuhi hukuman Diyath ke atas sahabat yang berkenaan. Untuk membayar Diyath ini baginda SAW memohon bantuan daripada Yahudi Bani Nadhir. Dan Yahudi Bani Nadhir bersetuju untuk membantu Rasulullah SAW sebagaimana yang dipersetujui didalam Piagam Madinah.

Pada ketika itu, Rasulullah SAW dan sahabat telah berdiri di tepi dinding atau tembok Bani Nadhir. Dan ketika itu, Yahudi Bani Nadhir merancang sebuah pengkhianatan ke atas Rasulullah SAW. Seorang pemuka Yahudi yang bernama Amru bin Juhash Al-Nadhri berkata: “Aku akan naik ke atas rumah dan aku akan h.em.paskan batu besar ke atasnya.”

Pada ketika itu, Salam bin Miskam telah menegur perbuatan Amru bin Juhash ini dengan mengatakan “Jangan kamu lakukan kerana Allah akan menyampaikan kepadanya tentang apa yang kamu rancangkan dan ini adalah pencabulan perjanjian yang telah kita metrai bersamanya.”

Rancangan jahat Yahudi Bani Nadhir itu telah sampai ke pengetahuan Baginda SAW. Lantas, Rasulullah SAW bingkas bangun dan berlalu pergi dari perkampungan Bani Nadhir itu. Kemudian, Rasulullah SAW mengirim utusan ke perkampungan Bani Nadhir. Pesanan itu berbunyi: “Kamu mesti keluar dari negerimu kerana kamu telah merancang sebagaimana yang telah kamu cuba laksanakan. Aku tempohkan kepada kamu sepuluh hari. Sesiapa di antara kamu yang masih ternampak lagi di Madinah ini akan dip.eng.gal lehernya.”

Mendapat perintah itu, Yahudi Bani Nadhir bersiap untuk keluar dari Madinah.Tiba-tiba datang Abdullah bin Ubai bin Salul kepada mereka dan menyatakan supaya jangan keluar dari negeri ini dan pertahankan perkampungan mereka di dalam kubu-kubu pertahanan mereka. Abdullah bin Ubay juga menjanjikan 2 000 orang tentera yang siap bersama mereka.

Mendengar hal itu,Yahudi Bani Nadhir tidak jadi untuk keluar dari Madinah bahkan mereka melakukan persediaan untuk menghadapi pasukan Muslimin. Rasulullah SAW mula menyediakan pasukan untuk menyerbu perkampungan Yahudi Bani Nadhir. Rasulullah SAW tiba di perkampungan Yahudi Bani Nadhir dan mengepung perkampungan Yahudi Bani Nadhir.

Pemimpin Yahudi Bani Nadhir masih mengharapkan bantuan yang dijanjikan oleh Abdullah bin Ubay bin Salul kepada mereka. Namun, bantuan yang dinanti tidak kunjung jua tiba. Akhirnya,mereka meminta untuk berunding dengan Rasulullah SAW. Mereka meminta agar diberi perlepasan seperti perintah yang diterima mereka dahulu.

Namun, Rasulullah SAW menolak permintaan mereka dan Rasulullah SAW memerintahkan agar mereka agar membawa keluar nyawa mereka dan harta yang dapat diangkut dengan unta mereka sahaja tidak termasuk dengan senjata. Maka Yahudi Bani Nadhir pun akur dengan perintah itu dan mereka keluar dari Kota Madinah disebabkan pengkhianatan mereka kepada Rasulullah SAW.

RUJUKAN:

Fiqh Sirah – Sheikh Muhammad Said Ramadan Al-Buti (Terbitan Dewan Pustaka Fajar)

Sang Yatim Janji dan Kemenangan yang Dijanjikan – Prof Dr Muhammad Sameh Said

Artikel dikirimkan oleh Muqri Nizam untuk The Patriots.


Rumah Begerak Tamadun Melaka

Diriwayatkan dalam Sejarah Melayu bahawa Sultan Mansur Syah pernah membina sebuah istana bernama Mahligai Hawa Nafsu dengan 17 ruang, 40 pintu berukir, dan kemuncaknya berkaca merah yang apabila terkena “sinar matahari, bernyala-nyala rupanya seperti manikam.” Selain istana, seni bina masyarakat Melaka pada zaman itu juga tergambar dalam pembinaan sebuah rumah bergerak.

Kewujudan rumah ini ditemui apabila Portugis menyerang Melaka pada 1511. Ia diceritakan dengan terperinci dalam buku Commentarios do Afonso Dalboquerque: “Di sinilah terletaknya rumah kayu yang terbakar itu, sangat besar dan sangat elok buatannya. Terdapat lebih kurang tiga puluh roda, setiap satunya sebesar sebuah tong arak. Binaannya berakhir dengan bumbung yang begitu tinggi, dan ia diselimuti dengan panji dan kain bertatah sutera yang gilang-gemilang. Rumah ini disediakan untuk Sultan Pahang dan bakal menantunya, anak Sultan Melaka, yang akan tiba di kota itu dengan sambutan adat istiadat serta iringan muzik.”

Kita menemui rumah sama dalam catatan Fernao Lopes De Castanheda: “Selain itu, yang dimusnahkan juga adalah rumah kayu yang dibina di atas sebuah pelantar yang boleh bergerak dan mempunyai tiga puluh roda. Setiap satu roda tersebut berukuran sebesar sebuah bilik. Rumah itu telah dibuat oleh Sultan Melaka untuk dinaiki oleh Sultan Pahang.”

Istana mahligai, rumah bergerak. Ia membuat kita tertanya-tanya apakah lagi khazanah seni bina Melaka yang kita tidak ketahui dan mungkin hilang selepas peristiwa 1511.

Sumber foto: Malaysia: A Pictorial History 1400-2004.Artikel dinaikkan selepas mendapat izin page asal artikel ini, Melaka In Fact.


Kesultanan Melayu Melaka Tak Pernah Alami Kemelesetan Ekonomi

1. “Quem for senhor de Malaca, tem a sua mão na garganta de Veneza” – Barang siapa yang menguasai Melaka, maka dia akan mencekik leher Venice.

2. Apabila seorang apotheracy (pakar perubatan/ahli farmasi) merangkap penulis dan sejarawan Portugis seperti Tomĕ Pires (penulis Suma Oriental – laporan rasmi kepada Raja Manuel, tulisan terawal tentang wilayah Timur sebagai persediaan untuk Portugis mencari peluang dagang di wilayah ini) mengungkap kata-kata mahsyur itu, pastinya kata-kata yang terpacul keluar daripada mulut lelaki kelahiran Lisbon ini “bukan biasa-biasa”.

3. Penguasaan Venice ketika itu sebagai pelabuhan utama untuk perdagangan barang-barang dari Timur terutama rempah-ratus ‘mendesak’ Portugal mencari satu tapak baharu untuk menyekat monopoli itu. Menganjak ke zaman moden, kota Venice masih boleh diimbau kenangannya hingga kini (sebelum pandemik, Venice ialah antara tapak paling teruk ‘dilanyak’ kerana overtourism). Namun hal itu tidak ketara berlaku kepada pesaing lamanya iaitu Melaka apabila sejarah dan wajah sebenar Venice Timur ini (ketika zaman kegemilangannya) masih samar dan sebahagian besarnya masih menjadi misteri yang tidak terungkai.

4. Portugis ketika menjajah Melaka (bukan kesemua wilayah Melaka jatuh ke tangan mereka sebenarnya), moyang CR7 ini hanya berjaya mengaut 1/3 sahaja kekayaan Melaka manakala 2/3 bakinya dipercayai masih tersimpan secara misteri di sekitar kota dan negeri Melaka di ruangan bawah tanah ditampan dinding kebal dan kukuh.

5. Pemerintah Melaka sebelum kejatuhan Sultan Mahmud Syah (ada unsur pengkhianatan di balik tabir kisah itu) tidak pernah mengalami kemelesetan ekonomi kerana kecerdikan, kepandaian dan kecekapan pemerintah ketika itu menyimpan harta dan khazanah negara. Material ini wujud dalam pelbagai bentuk dan disimpan di bilik simpanan khas (dan tidak dikorek sesuka hati oleh pemerintah ketika itu).

Ada catatan yang mengatakan wujud 3 tan emas dan harta-harta lain di bilik simpanan harta Sultan Alaudin Syah yang mana Portugis telah merampasnya dan sebahagian dihantar ke Portugal.

6. Harta kekayaan yang melimpah ruah ini terkumpul melalui pelbagai cara antaranya bayaran ufti yang dihantar oleh negeri yang bernaung di bawah panji Melaka, transaksi perdagangan (Melaka ibarat Shanghai hari ini selaku pelabuhan paling sibuk di dunia dengan +-2000 kapal bertandang pada satu-satu masa) serta rampasan harta perang hasil peperangan dengan kerajaan sekitar yang menentang Melaka. Yang pi lawan tu kenapa?

7. Harus diingat, pemerintah ketika itu kaya tapi rakyatnya turut kaya dan diberi hak untuk menjadi kaya; penduduk dibenar mengubahsuai rumah dan menjadikan bahagian hadapan rumah sebagai ruang jualan (penduduk di kota Melaka banyak terlibat dengan peruncitan dan perdagangan), banyak rumah besar wujud waima di pinggir kota Melaka dan Portugis terpaksa mengambil masa beberapa hari untuk memindahkan banyak harta kerana harta-harta di kota Melaka ‘bersepah’ dan boleh ditemui di banyak rumah para penduduknya!

8. Hebatbukan? Ya. Cuma kita harus lebih aktif mengkomunikasikan berita sebegini. Semoga bermanfaat. Salam Ramadan. Salam Lailatul Qadr.

RUJUKAN

Farahana Shuhaimi (2018). Tasjil Anis Salatin: Rahsia Agung Melaka. Patriots Publication, Ampang, Selangor.

Correa Gaspar (1976). Lendas da India. Kraus Reprint. Nendeln.

The Suma Oriental of Tom Pires; an Account of the East, rom the Red Sea to China. Written in Malacca and India in 1512-1515. Vol II. Asian Educational Service.


Sejarah Perjuangan Hak Asasi Dalam Sejarah

Dalam kehidupan kita seringkali didedahkan dengan pelbagai isu yang melanda manusia, sama ada di dalam atau di luar negara. Saban hari terpapar di dada akhbar atau di kaca televisyen berita melibatkan diri manusia sendiri; ada bayi menjadi mangsa dera, ada yang menjadi buruh paksa, ada yang dipaksa menjadi pelacur dan pelbagai lagi isu melibatkan hak asasi manusia. Di sebalik masalah yang melanda manusia ini, muncul pula golongan yang menentang dan memperjuangkan hak asasi manusia dengan pelbagai tujuan dan matlamat tersendiri. Ada yang berjuang demi tujuan politik, ada yang berjuang demi kepentingan peribadi, kumpulan atau pertubuhan yang disertai dan banyak lagi. Sebenarnya adakah manusia mengetahui apakah maksud hak asasi manusia?

APA ITU HAK ASASI MANUSIA?

Perkataan hak asasi manusia terbahagi kepada tiga suku kata, iaitu hak, asasi dan manusia. Untuk memahami maksud hak asasi manusia secara umumnya, kita harus memahami takrif dan maksud setiap kalimah iaitu hak, asasi dan manusia secara berasingan terlebih dahulu. Perkataan ‘hak’ mengikut Kamus Dewan bermaksud “(yang) benar, kebenaran, kuasa atas sesuatu atau untuk berbuat sesuatu (ditentukan oleh undang-undang, agama, adat istiadat, dan lain-lain, juga membawa erti “milik, kepunyaan, atau (pilihan) yang (mana satu)”. Asasi pula diistilahkan sebagai “(sesuatu) yang menjadi dasar atau yang menjadi pokok. Jika digabungkan keduanya, ‘hak asasi’ membawa maksud “hak yang dasar atau yang pokok seperti bebas beragama, bebas mengeluarkan pendapat”. Manusia jika diistilahkan mengikut Kamus Dewan pula bermaksud “makhluk yg mempunyai akal budi, insan ataupun orang.”

Secara keseluruhannya jika dirujuk kepada Kamus Dewan juga, gabungan perkataan ‘hak asasi dan manusia’ ditafsirkan sebagai ‘hak yang dasar atau pokok (perkara asas dalam kehidupan seperti hak melakukan aktiviti harian, hak untuk bergaul dan bersosial, hak untuk bekerja, bermain dan sebagainya’. Di sini dapat juga difahami bahawa hak asasi manusia merupakan satu perkara yang berkait dengan manusia dan kehidupan manusia itu sendiri. Hak asasi manusia merangkumi pelbagai perkara dan isu seperti kerakyatan, pekerjaan, hak sosial dan lain-lain lagi.

SEJARAH PERJUANGAN HAK ASASI MANUSIA MENURUT ISLAM DAN BARAT

Setiap perkara pasti ada permulaannya, begitu juga hak asasi manusia. Untuk mengenal pasti bagaimana atau di mana bermulanya hak asasi manusia ini, kajian ini telah mendatangkan dua (2) sumber asas utama bagi perbincangan ini, iaitu sejarah hak asasi manusia menurut Islam dan juga Barat. Hak asasi manusia mengikut sejarah Islam mula diperjuangkan secara umum apabila Muhammad bin Abdullah dilantik menjadi Rasul. Rasulullah saw dikatakan seabgai manusia yang mula-mula mengangkat dan memelihara martabat hak asasi manusia di seluruh dunia melalui ajaran Islam yang dibawa Baginda.

Dakwah yang dibawa oleh Rasulullah SAW memperjuangkan hak kesamarataan dan keadilan antara sesama manusia, dengan merujuk kepada al-Quran sebagai panduan utama dalam kehidupan. M.A. Saeed menyatakan bahawa apa yang disebut di dalam al-Quran adalah permulaan kepada hak asasi manusia secara global. Beliau menyatakan: “Fourteen hundred years ago the Qur’an laid down very clearly the fundamental rights of man. The Qur’an gives us a clear concept of human rights and it demands that the rights be safeguarded in such a way that not only the individual gets his rights but along with the individual the society should also evolve, become better and more civilized” (Saeed 1978: 106-107). Pendapat ini disokong pula oleh seorang sarjana falsafah Islam terkenal, Abu ‘a’ala al-Mawdudi dengan menyatakan bahawa sejarah pembelaan hak asasi manusia di Barat bermula dengan pembuatan Magna Carta, tetapi Islam lebih terkehadapan dalam memperjuangkan hak asasi manusia 600 tahun sebelum pembuatan Magna Carta.

Tuntutan keadilan dan kesamarataan ini muncul di tengah-tengah kehidupan masyarakat Arab Jahiliyyah yang mengamalkan penipuan dan penindasan dalam perniagaan, pengamalan sistem hamba, perempuan diberikan taraf yang lebih rendah daripada lelaki dan lain-lain lagi. Ajaran Islam yang dibawa oleh Muhammad bin Abdullah ini memperjuangkan agar semua manusia diberi layanan yang selayaknya dimiliki oleh seorang manusia. Ini ditegaskan lagi oleh Hasan Mausumi, seorang sarjana Islam apabila merujuk kepada khutbah Baginda sewaktu menunaikan umrah: “Rasulullah S.A.W telah membawa ajaran al-Quran yang mengajak kepada keadilan dalam masyarakat pelbagai kaum, kaum Arab tiada kelebihan ke atas kaum bukan Arab dan begitulah sebaliknya, juga tiada kelebihan mereka berkulit putih ke atas mereka yang berkulit hitam, merah atau kuning, tiada kelebihan orang kaya ke atas orang miskin, atau orang kuat ke atas orang lemah, kecuali Allah S.W.T memandang kepada tahap iman dan taqwa.”

Pesanan Muhammad bin Abdullah di dalam khutbah ini dikatakan menjadi asas penting kepada pembentukan deklarasi hak asasi manusia zaman moden. Pernyataan ini dikuatkan lagi oleh Mohammad Ahmad Hasan Khan yang memetik pandangan A.R Cornelius seorang sarjana falsafah dari Pakistan: “Muslims had developed similar notions in the  9th Century. The Human Rights at that time were labeled as “Namoos”. The endorsement of Fundamental Rights was made by the Caliphs and his Wazirs. The Shariah guaranteed Human Rights” (Khan 1978: 94). Pandangan ini membuktikan bahawa Islam telah lama memperjuangkan hak asasi manusia sebelum dunia Barat. Sungguhpun begitu pernyataan sebegini tidaklah boleh dianggap sebagai fakta rasmi kerana selain al-Quran, tiada penemuan bukti bertulis lain ditemui yang boleh meyakinkan bahawa Muhammad bin Abdullah adalah orang pertama melaksanakan tindakan hak asasi manusia.

Perlaksanaan hak asasi manusia secara umum menurut sejarah Barat dikatakan bermula apabila Cyrus the Great (m. 529 SM), seorang pemerintah Parsi menakluk Babylon. Cyrus melihat sistem sosial yang diamalkan di Babylon ketika itu, iaitu sistem perhambaan sangat bertentangan dengan prinsip moral yang dipegang oleh beliau dan telah bertindak mengubah sistem sosial tersebut. Tindakan yang dilakukan oleh Cyrus di Babylon iaitu membebaskan hamba dan menghapuskan perhambaan, serta memberi kebebasan beragama kepada penduduk Babylon dianggap sebagai perlaksanaan hak asasi manusia secara besar-besaran yang pertama di dunia. Akan tetapi kisah Cyrus dan pembebasan rakyat Babylon ini masih tidak cukup kuat untuk dijadikan sumber utama sebagai membuktikan perlaksanaan hak asasi manusia secara rasmi.

Beberapa kurun selepas kisah Cyrus dan rakyat Babylon berlalu, muncul pula ‘The Petition of Rights’ yang dicadangkan oleh Parlimen Britain pada tahun 1689. Petisyen ini menuntut supaya wakil parlimen diberikan kuasa berucap dan berdebat di dalam parlimen dan dibenarkan perlaksanaannya oleh Raja England, iaitu King Charles I. Petisyen ini boleh dianggap sebagai dokumen rasmi perlaksanaan hak asasi manusia yang pertama di dunia. Seterusnya muncul pula Deklarasi Kemerdekaan Amerika Syarikat atau ‘United States Declaration of Independence’ yang diwujudkan pada tahun 1776 menuntut supaya diberi kebebasan untuk hidup bebas dan mencari kesenangan hidup sendiri.

Di Perancis pula muncul Déclaration des droits de l’homme et du citoyen (Declaration of the Rights of Man and Citizen) yang diwujudkan pada tahun 1789. Deklarasi yang muncul di Perancis ini memperjuangkan hak-hak tertentu seperti memperjuangkan hak kebebasan, hak pemilikan harta, hak keselamatan, dan hak untuk hidup tanpa paksaan. United States Bill of Rights yang dilancarkan di Amerika Syarikat secara rasminya pada 1791 juga merupakan satu tuntutan perlaksanaan hak asasi manusia dari sudut kebebasan beragama, kebebasan sebagai individu, kebebasan bersuara dan lain-lain lagi.

Setiap petisyen dan deklarasi yang dilaksanakan pada abad ke 17 di Britain, Amerika Syarikat dan Perancis tidak dinafikan memang ada memperjuangkan hak asasi manusia, akan tetapi isu-isu yang diperjuangkan oleh petisyen dan deklarasi tersebut hanya bersifat ‘inkslusif’ sahaja: iaitu merujuk khas untuk isu-isu hak asasi manusia yang berlaku di tempat-tempat tertentu sahaja. Selepas berakhirnya Perang Dunia Kedua, dapat dilihat berlakunya banyak penindasan, ketidak adilan dan penganiyaan bagi penduduk negara-negara yang terlibat di dalam peperangan ini. Masalah kebuluran, kemiskinan, pengamalan sistem pemerintahan yang bersifat autokratik dan tidak berperikemanusiaan di sesetengah negara pasca Perang Dunia Kedua, pengabaian pembelaan hak asasi penduduk (seperti bantuan makanan, bantuan perubatan, bantuan tempat tinggal dan sebagainya) menyebabkan muncul cadangan dari sebahagian pemimpin negara membangun (seperti Amerika Syarikat) untuk mewujudkan satu undang-undang atau garis panduan bagi membela dan menjaga nasib manusia di seluruh dunia. Sumner B. Twist menyebut mengenai hal ini: “It is well-known that virtually all of the human rights identified in the UDHR systematically adressed and redressed the dehumanizing techniques and conditions imposed by Nazi Germany on Jews and other marginalized populations prior to and during Wolrd War II.”

Persepakatan ahli negara-negara United Nations atau Pertubuhan Bangsa-bangsa Bersatu (PBB) untuk memperjuangkan hak asasi manusia di seluruh dunia secara rasminya bermula pada tahun 1948, apabila Deklarasi Hak Asasi Manusia Sejagat atau Universal Declaration of Human Rights (UDHR) telah disepakati dan diisytiharkan pada 10 Disember 1948. Pengisytiharan rasmi UDHR ini menandakan bermulanya pembelaan hak asasi manusia secara keseluruhan meliputi hak-hak manusia seluruh dunia.


Kisah Penjajah British Tersempak Dengan Pontianak

Persepsi orang Barat terutama British terhadap orang Melayu pada abad ke-19 dan awal abad ke-20 kadang-kadang bikin orang kita geli hati. Jika tidak ucapan yang berbaur falsafah beban orang putih (White man’s burden) yang dangkal, pemerhatian dan komen terhadap budaya orang Melayu yang dirasakan pelik. Salah satunya ialah pemerhatian mereka tentang hantu (Untoo mengikut sebutan beliau) pontianak seperti disaksikan oleh Laksamana Sherard Osborn.

Sebelum bergelar Laksamana dalam Tentera Laut Diraja (Royal Navy) dan menjadi pengembara benua Artik, Osborn berkhidmat sebagai pegawai muda tentera laut di Kedah pada tahun 1838 dan menjadi sebahagian daripada ketumbukan Royal Navy yang mengepung pelabuhan Kuala Kedah ketika itu. Semasa kepungan inilah, beliau menulis anekdot peristiwa pelik bin ajaib yang menimpa bukan saja dirinya tetapi anak-anak kapal.

Pada satu ketika, semasa Osborn dan sebahagian anak kapal berehat di atas kapal, mereka melihat kelibat beberapa perahu yang dibawa anak-anak kapal berbangsa Melayu pulang dengan sedikit tangkapan ikan. Bila ditanya apa yang berlaku, mereka yang masih ketakutan memberitahu melihat kelibat pontianak semasa memancing.

Pada awalnya, Osborn hanya menggelakkan mereka dan menganggap mereka berkhayal semata-mata. Walaupun beliau bertegas kelibat lembaga yang dilihat itu ialah anjing laut, penterjemahnya bernama Jamboo menegaskan apa yang dilihat mereka itu benar. Malah, dia turut menegaskan mereka tidak pernah melihat kelibat anjing laut seperti didakwa Osborn di Tanah Melayu.

Walaupun beliau akur dengan penjelasan mereka, Osborn menulis satu anekdot yang menganggap pontianak itu sebenarnya spesies manusia liar yang hidup jauh daripada dilihat manusia iaitu Orang Asli. Beliau menulis:

“Orang-orang liar (Orang Asli) ini ialah tinggalan sedih orang asli Negro yang kecil, yang pada satu masa lebih ramai tetapi kini boleh ditemui dalam kumpulan-kumpulan kecil, di tempat yang paling sukar diakses di Malaya.”

Osborn melihat pelayar-pelayar Melayu tidak dapat lari daripada mitos-mitos aneh seperti dialami pelayar-pelayar Eropah. Beliau melihat apa yang diceritakan kadang-kadang terhasil daripada imaginasi liar mereka dan sudah bercampur dengan fakta logik. Justeru, menjadi tanggungjawabnya (dialog tipikal beban orang putih) untuk membawa orang-orang di bawah pimpinannya keluar daripada belenggu tahayul ini.

Tidak lama selepas peristiwa tersebut, kapal pen3mb4k mereka berlabuh di satu kawasan di selatan Sungai Kedah pada satu malam. Kebetulan pula pada malam itu, hujan turun mencurah-curah disusuli dengan kabus dan persekitaran yang lembap memaksa mereka mencari tempat perlindungan. Begitupun, Osborn mahukan seorang anak kapal bertindak sebagai peninjau dan segera memberitahu apa-apa perkembangan kepadanya.

Pada jam 11.00 malam, Osborn terdengar bunyi orang meludah berselang seli dengan bacaan jampi serapah (berkemungkinan ayat-ayat suci al-Quran). Apabila seorang anak kapal bertanya apa yang berlaku, si peninjau menunjukkan jarinya pada satu kawasan dalam hutan. Sebaik melihat arah yang dinyatakan, si polan itu segera mengikut rakannya melakukan perkara sama.

Osborn yang merasa pelik dengan kerenah mereka segera bertanya apa yang berlaku. Si peninjau menjawab mereka tidak melihat kelibat perahu (perahu yang digunakan pejuang-pejuang Kedah) dan memberi isyarat kepadanya untuk tidak melihat arah yang dinyatakan. Apabila Osborn meminta Jamboo bertanya apa yang dilihat mereka, jawapan mereka ialah kelibat hantu atau lebih tepat pontianak.

Pada awalnya, beliau merasa marah dan menganggap apa yang dinyatakan itu sebagai mustahil. Tetapi apabila mereka memintanya melihat ke arah satu kawasan hutan yang dinyatakan, alangkah terkejutnya beliau melihat apa yang dianggap karut selama ini rupanya benar belaka.

Berikut catatan Osborn apabila melihat kelibat pontianak:

“Aku berbuat demikian, dan aku merasa mula seram, aku tidak malu mengatakannya dan ia tersebar ke seluruh badanku tatkala aku melihat figura seorang wanita dengan kain putih di sekelilingnya, seperti dipakai wanita-wanita Hindu, ia bergerak dari bayangan hutan  dan berhenti di satu anak bukit pasir putih, jarak tidak kurang daripada 300 kaki.

Aku menggosok mataku, sementara penterjemahku memanggil santo (berkemungkinan nama Rasulullah s.a.w atau para wali) dan dia meludah tanpa henti, seolah-olah seperti haiwan pengotor lalu di hadapannya. Sekali lagi aku melihat dan aku melihat perkara sama, ia melalui satu kawasan gelap dan secara perlahan-lahan mula menyeberang ke satu bahagian dalam hutan.

Aku dapat merasakan aku tidak mampu menafikan realiti ilusi yang wujud dalam kepalaku, aku berlalu dari situ dan membiarkan si Melayu itu meneruskan apa yang dilakukannya hingga tengah malam, dia bagaimanapun sekali-sekala meludah tanpa henti dan menyumpah makhluk terkutuk itu dengan jampi serapah agama Mahomet (panggilan orang Barat terhadap nama Rasulullah s.a.w).

Semasa pertengahan tempoh meninjau, Untoo (hantu) muncul lagi tetapi ia tidak mengganggu kami – Jadee (salah seorang anak kapal) memberi jaminan Untoo ialah makhluk terkutuk yang melakukan perkara kejahatan – aku menganggapnya sebagai pari-pari yang baik, pada ketika itu kami tidak terganggu lagi dengan Untoo sehinggalah ia mengganggu kumpulan pemancing di Sungai Setoue (Setiu).”

Kisah Osborn dan anak kapalnya melihat pontianak diabadikan dalam buku bertajuk Quedah: A Cruise in Japanese Waters yang diterbitkan pada tahun 1859. Selain peristiwa pelik bin ajaib ini, beliau turut merekodkan kek3j4man pihak Siam terhadap rakyat dan pejuang Kedah serta kekagumannya sebagai seorang tentera terhadap semangat juang yang dipamerkan mereka melawan penjajahan Siam.

RUJUKAN:

Sherard Osborn. (1895). Quedah: A Cruise in Japanese Waters.


Atlantropa: Projek Giga Menukarkan Lautan Menjadi Empangan

Selepas tamat Pe.ra.ng Dunia Pertama (WWI), ramai mengharapkan peristiwa berda.ra.h itu tidak berulang lagi. Tetapi bagi arkitek Herman Sorgel, berharap saja tidak mencukupi. Arkitek Jerman itu merasakan kunci untuk menghentikan konflik di Eropah ialah dengan mewujudkan sebuah benua gergasi bernama Atlantropa.

Rancangan Sorgel mudah, dirikan empangan di Selat Gibraltar di mana ia dapat membekalkan tenaga elektrik yang banyak dan merendahkan paras air Laut Mediterranean sehingga 200 meter. Dari situ, tanah baru yang terhasil daripada aktiviti berkenaan boleh dijadikan sebagai petempatan manusia seperti di Laut Adriatik.

Bagaimanapun, pembinaan empangan yang dicadangkan Sorgel tidak terhenti di Gibraltar sahaja. Sebaliknya, empat lagi empangan dicadangkan dibina di Selat Dardanelles, antara Tunisia dengan Sicily, Sungai Congo dan menambah sambungan Terusan Suez.

Menerusi empangan di Sungai Congo, ia diharap dapat mewujudkan dua buah lautan baru di Afrika iaitu Laut Chad dan Laut Congo. Kewujudan dua laut ini dilihat Sorgel penting sebagai jalan perhubungan antara Afrika dan Eropah. Dan tipikal dengan pandangan kolonial dan perkauman para penjajah ketika itu, beliau melihat Afrika sebagai sebagai tanah dan sumber percuma yang boleh dimanfaatkan populasi Eropah yang ramai.

Mungkin hari ini, cadangan Sorgel dianggap tidak masuk akal. Tetapi ia mendapat sambutan baik dalam kalangan golongan intelektual termasuk jurutera, ahli politik dan wartawan. Malah, jika melihat arkib Atlantropa yang disimpan di Muzium Deutche di Munich, pasti ramai terkejut melihat sokongan yang diberi terhadap projek berkenaan. Antara dokumen yang disimpan dalam arkib Atlantropa ialah lakaran jambatan, kota-kota baru dan empangan, surat-surat sokongan dan artikel-artikel Atlantropa dalam akhbar mahupun majalah.

Apa yang membuatkan Atlantropa menarik ialah idea keamanan dunia bukan melalui diplomasi dan politik tetapi solusi teknologi. Misalnya, jika ada negara yang cuba mencetuskan konflik bersen.ja.ta, bekalan tenaga elektrik diputuskan oleh badan bebas yang memantau empangan-empangan yang menjadi sumber tenaga Atlantropa. Selain itu, Sorgel percaya dengan kos benua besar memerlukan semua negara Eropah berkongsi kos, tiada negara mempunyai wang untuk membiayai kempen bersen.ja.ta mereka.

Bagaimanapun, ramai menyifatkan idea Sorgel itu bersifat utopia semata-mata dan tidak realistik. Ini berdasarkan pemerhatian majalah yang berpangkalan di New York, UN World pada 1948. Kenyataan itu menyebut, “Memanfaatkan Gibraltar untuk kebaikan manusiawi sememangnya satu impian tetapi dalam abad ke-20, tiada impian – tidak termasuk kerjasama antara semua negara sebagai mustahil.”

Idea ini kemudiannya menjadi inspirasi kepada Lebensraum iaitu perluasan jajahan Jerman di Eropah Tengah dan Timur sebagai kawasan petempatan baru penduduk negara itu. Ia dicanang panjang lebar oleh Si Kontot Yang Tak Boleh Disebut Namanya semasa mengetuai Jerman pada Pe.ra.ng Dunia Kedua. Ia cuba direalisasikan sepanjang tempoh berkenaan termasuk Operasi Barbarossa pada 1941 tetapi ha.nc.ur berkecai selepas Jerman mengaku kalah pada Mei 1945.

Kini, pelan Atlantropa boleh dilihat menerusi drama bersiri terbitan Amazon Prime, The Man in the High Castle. Seperti Sorgel, Atlantropa dicadangkan oleh Martin Heussmann (Sebastian Roche) dengan cara membina empangan di Selat Gibraltar bagi membolehkan sebahagian kawasan Mediterranean dikeringkan.

RUJUKAN:

Vidal, Ricarda. (2015). Atlantropa: the colossal 1920s plan to dam the Mediterranean and create a supercontinent. The Conversation.


Wanita Di Kerala Pernah Dikenakan Cukai Jika Mahu Memakai Baju

Sistem kasta di India mempunyai sejarah berusia lebih 3,000 tahun. Sebutan awal tentangnya tercantum dalam kitab-kitab Veda, khususnya Rig Veda (1,500-800 SM) yang disusun ke dalam sepuluh jilid (mandala).

Dalam jilid ke-10 dan gita puji ke-90, Rig Veda menyebutkan yang segalanya tercipta dari Purusha termasuklah sistem kasta. Betapa kasta Brahman tercipta dari mulutnya, Kshatriya dari kedua lengannya, Vaishya dari pehanya, dan Shudra dari tapak kakinya.

Aturan sistem kasta ini kemudiannya diperjelaskan lagi dalam Bhagavad Gita (400 SM – 200 SM) dan Manusmriti (200 SM – 300 M).

Misalnya ayat 18:41 hingga 18:48 dalam Bhagavad Gita menceritakan tentang sifat (guna) dan bebanan-tugas (dharma) setiap kasta – brahmana bersifat bijak dan ahli agama, kshatriya bersifat berani dan perwira, vaisya bersifat rajin dan kuat bekerja, manakala sudra dilahirkan untuk menjadi hamba.

Bhagavad Gita (6:41) pula menyatakan betapa kasta seseorang telah pun ditetapkan sejak lahir dan ia kekal sehingga akhir hayat. Kasta tersebut hanya boleh diubah dalam kehidupan seterusnya (samsara). Itu pun berdasarkan karma atau amalannya sepanjang hidup. Jika dia seorang sudra yang taat terhadap tugas-tugas seorang sudra, maka dalam kehidupan selanjutnya dia boleh dilahirkan dalam kasta yang lebih baik.

Penetapan kasta sebegini membuatkan kegiatan sosial dalam masyarakat Hindu agak ketat. Kasta mendominasi banyak hal dalam kehidupan – termasuklah perkahwinan, pemakanan, pemakaian, pendidikan, dan cara penyembahan.

Pada dua kurun yang lepas, sistem kasta di India melahirkan satu sejarah yang amat hitam sehingga ia cuba dipadam dari buku-buku teks sekolah di negara terbabit.

Sejarah ini melibatkan satu cukai, iaitu cukai payudara (mulakaram). Ia dikeluarkan pada awal 1800an oleh kerajaan Travancore (kini Kerala), salah sebuah dari 550 buah kerajaan kecil yang wujud semasa British memerintah India.

Namun, ia hanya dikenakan ke atas wanita-wanita berkasta rendah. Mereka yang datang dari keluarga kehormat terlepas dari cukai ini.

Ia diberi nama mulakaram (cukai payudara) kerana hanya pembayarnya sahaja dibenarkan untuk menutup seluruh tubuh. Ketika itu, mereka yang berkasta rendah dilarang menutup tubuh atas pinggang – baik lelaki mahupun perempuan.

Pada permukaan, ketetapan ini bertujuan membezakan cara pemakaian setiap kasta. Namun di sebalik itu, ia juga merupakan satu bentuk penindasan (baik secara material mahupun seksual) ke atas masyarakat berkasta rendah.

Setiap kali wanita berkasta rendah mencapai umur dewasa, payudaranya akan diperiksa oleh pihak penguasa. Ini kerana amaun cukai mulakaram yang dikenakan ke atas mereka adalah berbeza bagi setiap individu – bergantung kepada saiz payudara masing-masing.

Justeru, cukai mulakaram bukan hanya satu bentuk penindasan kasta. Tetapi ia juga perlanggaran hak asasi memandangkan wanita-wanita mereka dijadikan bahan penyedap mata golongan berada. Mereka juga tidak dapat bersuara lantaran ketiadaan kuasa.

Cuma pada tahun 1803 di Kampung Cherthala, seorang wanita bangkit membela maruah wanita-wanita di Kerala. Perjuangannya ini berlaku 45 tahun lebih awal berbanding Pergerakan Hak-Hak Wanita di Amerika.

Siapakah wanita ini?

Namanya ialah Nangeli (yang jelita), isteri kepada seorang pekerja ladang bernama Chirukandan. Siapa anaknya, siapa keluarganya, dan bagaimana dia mendewasa – semua maklumat ini tidak disimpan walau kisah pengorbanannya telah pun berlalu lebih 200 tahun.

Satu-satunya cerita tentang Nangeli yang kita miliki adalah kisah bagaimana dia menentang dasar kerajaan dan bagaimana dia mengakhiri kehidupan.

Suatu hari, pada tahun 1803, Nangeli dengan berani keluar ke khalayak awam dengan menutup seluruh tubuhnya – sekali gus melanggar ketetapan yang dikenakan ke atas wanita berkasta rendah. Namun, sebab apa dia tiba-tiba bertindak sedemikian, tidak pula dinyatakan.

Apa yang kita ketahui, rata-rata wanita berkasta rendah di Kerala ketika itu memang telah lama memendam rasa, menanggung malu, dan menyimpan derita. Hidup mereka sempit. Pekerjaan mereka rumit. Setiap hari, mereka kena berdepan pula dengan mata-mata miang yang mengenyit.

Namun, penderitaan ini hanya mampu disenyapkan tanpa penentangan. Sebahagian mereka memilih untuk menukar agama dan memeluk Kristian bagi menyelamatkan diri dari cukai yang tidak manusiawi itu.

Tetapi, pilihan ini tidaklah diikuti semua. Ramai yang lebih rela bertahan dengan agama lama. Jadi, bebanan inilah yang mungkin diluahkan oleh Nangeli menerusi tindakannya menutup seluruh tubuh itu.

Cuma tentunya, ia mengundang keributan. Di saat dan di situ juga, Nangeli dikerumuni lelaki-lelaki berkasta tinggi. Masing-masing menuntut Nangeli menanggalkan pakaian – hal yang bagi mereka adalah selayaknya bagi wanita bawahan.

Nangeli bagaimana pun enggan. Beliau malah mengacukan pisau, membuatkan lelaki-lelaki itu semua mundur. Dengan selamba, beliau pun pulang ke rumah.

Kisahnya tak henti di situ. Ia pantas tersebar dan sampai ke pengetahuan pihak berkuasa. Tidak berapa lama, rumahnya dikunjungi pengutip cukai yang diiringi askar. Nangeli didenda (ada pula kata dia diminta bayar cukai mulakaram pada masa itu juga).

Maka, Nangeli pun minta diri sebentar untuk masuk ke dalam rumah. Untuk ambil wang, katanya. Beliau pun ke dapur. Diambilnya pelepah pisang beberapa helai lalu dihamparkan ke lantai. Kemudian, tangannya mencapai pisau (atau sabit).

Dengan sekali dua tebas, buah dadanya lantas tertanggal dari badan. Lalu dengan saki-baki tenaga yang ada, dibalutnya buah dada tadi dengan pelepah pisang dan ia segera diserahkan kepada pengutip cukai.

Belum sempat balutan itu dibuka, Nangeli tersungkur jatuh. Darahnya membasahi lantai. Di hadapan pegawai yang dihantar kerajaan itu, Nangeli mati – mati dalam menentang kezaliman. Suaminya sendiri kemudian membunuh diri dengan terjun ke dalam api kremasi, menjadikan beliau lelaki pertama yang melakukan sati.

Berikutan kematian Nangeli, cukai mulakaram dimansuhkan di Travancore (Kerala). Cuma, sejarahnya dilupuskan dari ingatan dan tulisan.

Pernah ia cuba dimasukkan oleh CBSE (Central Board of Secondary Edition) ke dalam silibus pendidikan, di mana ia mempunyai satu bab khusus berjudul “Kasta, Konflik, dan Pemakaian” dalam buku teks sains sosial.

Namun, pihak kerajaan membuangnya atas alasan ia memberi pengaruh negatif terhadap pemikiran pelajar, di samping tidak mempunyai rekod sejarah yang jelas.

Bagaimana pun, apa yang nyata, ia adalah tindakan menyelindung satu sejarah hitam dari generasi muda – sejarah di mana adanya sebuah cukai yang bukan sahaja menindas kasta rendah, tetapi juga menindas maruah wanita.

Kata Joan of Arc, “Wanita yang kuat membela maruah dirinya. Dan wanita yang kuat juga membela maruah orang sekelilingnya.”

Kisah Nangeli merupakan salah satu kisah emansipasi wanita di India. Walaupun kisahnya dibuang dari silibus pendidikan, ia tidak menghalang masyarakat dari menyebarkannya. Pada tahun lepas, kisah Nangeli dipaparkan dalam bentuk filem pendek yang boleh ditonton oleh semua.

RUJUKAN

India Today. (29 January 2018). Reviving the unknown sacrifice of Nangeli, the woman who protested against the casteist ‘Breast Tax’.

Jaiswal, Shatakshi. (28 September 2020). We Should All Know About Nangeli and her Revolt Against the Breast Tax. India Breakthrough.

Szczepanski, Kallie. (25 February 2020). History of India’s Caste System. ThoughtCo.

Vishnu. (10 August 2020). Breast Tax: The Most Horrendous Tax History Has Ever Seen. History of Yesterday.


Kelompok UMNO Kiri

Kita cenderung melabel kelompok kiri Melayu dengan naratif Melayu dalam PUTERA, PKMM, GERAM, API, AWAS, SEDAR, Gerakan Tani pengaruh mereka di dalam Parti Komunis Malaya je.

Maklumlah, sisi ini tidak pernah dibincangkan secara terbuka kerana parti ini lebih selesa dengan label kanan. Tetapi inilah hakikatnya. UMNO dan kerajaan yang diterajuinya sebelum ini sebenarnya pernah menerima pengaruh malah turut diresapi ideologi kiri.

Di bawah adalah sebahagian dari intipati dalam kajian yang bertajuk “Aliran Kiri Dalam Nasionalisme Melayu 1945-1957: Satu Pemerhatian” oleh Abu Talib Ahmad yang menceritakan sisi gerakan kiri UMNO yang asing bagi ramai rakyat, malah untuk ramai ahli UMNO sendiri.

Ini menjelaskan banyak perkara, misalnya mengapa Tun Razak berjaya membina ‘jambatan’ ke China untuk lumpuhkan PKM di Tanah Melayu. Pastinya China ketika itu yakin mereka berada landasan yang betul dengan mempercayai kerajaan Malaysia ‘menguruskan’ komunis di Tanah Melayu.

Kefahaman ideologi sosialis beliau semasa menjadi Menteri Pertahanan, berjaya menyelaras Rundingan Baling 1959, yang bukan sahaja memaksa perletakan senjata oleh PKM, malah terus menghalau saki baki komunis dari Tanah Melayu ke dalam hutan dan keluar dari Malaysia.

Ini juga menjelaskan mengapa dalam banyak dasar-dasar kerajaan lepas (ada yang masih diteruskan hari ini oleh kerajaan baharu) banyak persamaan dan relevan dengan perjuangan sosialis yang rata-ratanya dikumpulkan di dalam golongan kiri.

Contoh inisiatif seperti perubatan yang hampir percuma, pendidikan percuma, subsidi kerajaan dan inisiatif-inisiatif mesra rakyat dan berkebajikan, semuanya bersifat sosialis. Naratif sosialis dalam konteks ini tidaklah terhad kepada idelogi komunis semata-mata.

Kumpulan anti-feudal sekitar 80an-90an dalam UMNO sendiri mendorong kpd kemelut isu perlembagaan 1988 yang cuba menghadkan kuasa SPBYDPA untuk melantik atau memecat Ketua Hakim Negara. Kemelut ini memuncak dengan isu pemansuhan kekebalan Raja-Raja Melayu pada tahun 1993.

Pak Samad Ismail antara ikon UMNO pernah bekerja di samping Dr. Burhanuddin Al Helmy dan Ibrahim Yaacob tu. Beliau pernah 2 kali ditahan ISA dan aktif politik dalam kesatuan sekerja malah pernah didakwa bekal senjata kepada pejuang kemerdekaan Indonesia sekitar 1940-an.

Abdul Aziz Ishak juga ikon UMNO pernah memimpin GERAM, bergabung dlm PUTERA dgn PKMM, API, AWAS. Masuk UMNO, jadi Menteri Pertanian dan Koperasi (1955-1963). Keluar UMNO, tubuh Parti Konvensyen Negara sbg komponen Barisan Sosialis bersama-sama Parti Buruh & Parti Rakyat.

Selamat menyambut Hari Ulangtahun UMNO yang ke 74. Semoga semangat dan roh perjuangan kiri dalam UMNO ini kembali dapat disesuaikan dengan perjuangan mutakhir mereka hari ini, untuk berfungsi sebagai memastikan ‘semak dan imbang’ kerajaan PN.


Miyamoto Musashi – Ikon Samurai Terunggul

Hikayat sebenar Miyamoto Musashi karangan Eiji Yoshikawa ini admin dah habiskan ketika saya di tingkatan 5.

Terdiri daripada 5 Jilid:
1 – Tanah
2 – Air
3 – Api
4 – Angin
5 – Awan
6 – Bulan dan Matahari
7 – Cahaya Sempurna
_________

Sinopsis : Shinmen Takezou adalah anak desa yang bercita-cita menjadi samurai sejati. Pada tahun 1600 yang penuh pergolakan antara keluarga (gumi), beliau menceburkan diri ke dalam Pertempuran Sekigahara tanpa menyedari tindakannya. Setelah pertempuran berakhir, ia sedar dirinya terbaring kalah dan cedera di tengah ribuan mayat yang bergelimpangan.

Dalam perjalanan pulang,

Ia melakukan kekacauan di sepanjang laluannya yang membuatkan dirinya menjadi buruan, hinggalah seorang pendeta Zen berhasil menundukkan lelaki seperti Gasha Dokuro itu. Shinmen Takezou diikat gantung pada sebatang pokok. Otsu, seorang gadis cantik yang mengaguminya membebaskan Takezou dari hukuman, tapi Takezou kembali diburu dan dipenjarakan.

Selama tiga tahun ia mesti menjalani kehidupan mengasingkan diri. Masa-masa itu dipergunakannya untuk menyelami karya-karya klasik Jepun dan Cina. Setelah dibebaskan, Shinmen Takezou diberi nama Miyamoto Musashi, bersempena nama tempat asal Takezou, Miyamoto. Beliau juga menolak diberi pangkat sebagai samurai.

Selama beberapa tahun berikutnya, ia mengejar cita-citanya dengan tekad yang penuh-mengikuti Jalan Pedang, dan menjadi samurai sejati. Lambat laun ia mengerti bahwa mengikuti Jalan Pedang bukan sekadar mencari sasaran untuk mencuba kekuatannya. la terus mengasah kemampuan, belajar dari alam, dan mendisiplinkan diri untuk menjadi manusia sejati.

Beliau menjadi pahlawan yang zuhud bagi orang-orang yang hidupnya telah dia sentuh atau telah menyentuh dirinya (berkomunikasi).

Ujian terhebat baginya adalah ketika ia dicabar bertarung melawan Sasaki Kojiro, yang dikenali sebagai Syaitan Selatan. Seorang pengguna Nodachi (pedang yang lebih panjang dari katana), saingan itu masih muda tetapi sangat hebat. Mereka akan beradu kemampuan dan Musashi ingin membuktikan bahawa kekuatan dan keterampilan bukan satu-satunya yang boleh menentukan kemenangan.

Dalam pertempuran di Ganryu-jima (Pulau Naga Askar) ini, pedang yang digunakan oleh Musashi diperbuat dari pendayung sampan yang beliau naiki ke pulau tersebut tu, dan panjang pedang tersebut dilebihkan 2 inci supaya tidak menepati jangkaan Kojiro.


The Alignment System: Sistem Pengkelasan Watak Dalam Sebuah Karya

Masalah dalam sebuah karya Melayu ialah mereka kekurangan falsafah, idelaogi dan variasi watak. Saya tidak salahkan para penulis di Malaysia berikutan hal ini kerana mereka kurang terdedah dengan pembelajaran dalam kaetgori yang saya bangkitkan di atas.

Seperti mana kebanyakan rakyat Melayu di Malaysia, mereka hanya melihat dunia melalui hitam putih tanpa mengetahui bahawa dunia adalah sangat berwarna-warni. Yang mereka tahu bahawa hanya ada Jahat dan Baik padahal perwatakkan manusia adalah terlalu dalam untuk wujud hanya baik dan jahat sahaja.

Terdapat sebuah sistem pengklasifikasikan dalam meletakkan setiap watak dalam penghasilan sebuah jalan cerita. Bagi saya apabila pengkarya (filem, novel, permainan video, series/drama) memahirkan diri mereka dengan teknik pengkelasan ini, maka dia berpotensi untuk menghasilkan sebuah mahakarya yang hebat. Mari bersama saya menyelami kategori watak yang diwujudkan dalam penghasilan watak-watak yang bervariasi yang telah banyak digunakan oleh penulis-penulis dari barat mahupun timur.

Lawful Good

• Lawful Good ialah watak baik dalam sebuah karya yang bertindak atas undang-undang, kompas moral yang baik dan menentang setiap tindakan yang seringkali dijustifikasikan sebagai “matlamat menghalalkan cara.” Bagi lawful good, setiap tindakan harus dalam ruang lingkup undang-undang itu sendiri, dan mestilah dalam sistem.

• Contoh watak Lawful Good yang wujud dalam setiap dunia karya ialah Hermione Granger daripada Harry Potter, atau Superman daripada komik DC. Untuk karya Malaysia, watak Laksamana Sunan yang dicipta oleh Ramlee Awang Murshid ialah contoh Lawful Good.

Neutral Good

• Neutral Good ialah watak yang dicipta tidaklah sekeras seperti Lawful Good. Neutral Good percaya bahawa setiap tindakan harus berlandaskan undang-undang. Namun, Neutral Good berpendapat bahawa terlalu banyak undang-undang akan membawa kepada kekangan kebebasan itu sendiri. Terlalu banyak kebebasan juga tidak patut wujud dalam sebuah masyarakat.

• Kadang-kala, Neutral Good akan mendapati diri mereka di dalam situasi di mana mereka terpaksa betindak membatasi undang-undang itu. Namun tindakan mereka tidaklah seperti Chaotic Good dan masih terbatas namun dilakukan untuk kebaikan yang lebih bagus bagi masyarakat. Namun, sekiranya sebuah masalah boleh diselesaikan melalui undang-undang, maka Neutral Good akan memilih jalan tersebut.

• Contoh watak-watak dalam dunia pengkaryaan yang merujuk kepada Neutral Good ialah Naruto, Harry Potter dan juga Spiderman daripada komik Marvel.

Chaotic Good

• Chaotic Good ialah watak baik yang tidak suka terikat pada undang-undang. Chaotic Good tidak menyukai apabila orang mengarahkan dirinya untuk melakukan sesuatu. Sebaliknya, Chaotic Good mempunyai kompas moralnya tersendiri dan bergerak bebas demi kebaikan, walaupun melanggar norma dan undang-undang. Dalam erti kata lain, Chaotic Good ialah watak yang berpegang pada matlamat mengalalkan cara.

• Batman daripada Komik DC, Robin Hood dan juga Kembar Weasley dalam novel Harry Potter ialah watak yang boleh diletakkan di dalam kategori Chaotic Good.

Lawful Neutral

• Lawful Neutral ialah watak yang berdiri antara kebaikan dan kejahatan, tetapi setiap tindakannya masih berlandaskan undang-undang dan sistem.

• Lawful Neutral berpegang bahawa undang-undang walaupun kejam ataupun baik, tetapi sekiranya membawa kepada kestabilan kepada masyarakat adalah dibenarkan.

• Lawful Neutral percaya bahawa tidak kira sebuah kerajaan itu sebuah kerajaan yang kejam, dictator atau juga sebuah kerajaan demokrasi, tetapi asalkan mampu memberi manfaat kepada masyarakat, ianya dibenarkan.

• Lawful Neutral berpendapat bahawa sekiranya sebuah undang-undang itu tidak dipersetujui atau sebuah kerajaan tidak lagi disukai oleh rakyatnya, ianya mesti diubah berdasarkan dalam konteks sistem dan undang-undang.

• Contoh watak yang boleh dikaitkan dengan Lawful Neutral ialah Uchiha Itachi daripada Komik Naruto atau Percy Weasley daripada novel Harry Potter.

True Neutral

• Watak True Neutral ialah watak yang tidak berpihak kepada kebaikan atau kejahatan sebalik memilih jalan yang betul-betul di tengah. Mereka memandang kebaikan, kejahatan, undang-undang dan kekacauan sebagai sesuatu yang bersifat prejudis dan sangatlah berbahaya. Mereka berpendapat berada di tengah ialah jalan yang paling selamat dalam setiap tindakan mereka.

• Horace Slughorn dan Severus Snape yang merupakan guru posyen Harry Potter merupakan watak yang boleh disematkan pada True Neutral.

Chaotic Neutral

• Chaotic Neutral adalah seorang individualist dan setiap tindakannya adalah berkaitan tentang mempertahankan kebebasannya. Dia tidak berpihak kepada kejahatan mahupun kebaikan. Watak Chaotic Neutral adalah watak yang melawan tradisi, norma masyarakat, dan mengelak daripada pihak berkuasa. Baik dan jahat tidak akan mempengaruhi sebarang tindakannya sebaliknya tindakannya akan didasarkan apa yang terbaik untuk dirinya.

• Erti terbesar dalam hidup seorang Chaotic Neutral adalah tentang memberikan faedah terbesar pada dirinya. Bagi Chaotic Neutral, anda akan melihat bagaimana dia boleh berbaik dengan watak baik dan jahat, bergantung pada pihak mana yang banyak memberikan manfaat kepada dirinya.

• Peraturan dan undang-undang adalah diciptakan untuk dilanggar bagi watak Chaotic Neutral. Tindakan mereka juga sangatlah rambang dan tidak boleh diramal. Anda boleh melihat suatu masa, dia akan berada dibelakang antagonis, namun pada ketika yang lain, dia boleh bertukar menjadi pengkhianat apabila mendapati bahawa dirinya tidak mendapat manfaat dalam perjuangan protagonist.

• Contoh watak yang membawa elemen Chaotic Neutral ialah Jack Sparrow daripada Pirate Of Carribean ataupun Peeves, si hantu Poltergeist daripada novel Harry Potter atau John Murphy dalam The 100. .

Lawful Evil

• Tidak keterlaluan kalau saya katakan bahawa Lawful Evil adalah versi naik-taraf Lawful Neutral. Watak jahat yang beroperasi di dalam ruang lingkung kod undang-undang dan selalunya telah mencipta prinsip mereka tersendiri dalam melakukan kejahatan. Sebagai contoh, watak Negan dalam The Walking Dead berpegang bahawa perempuan tidak boleh dirogol atau dibunuh.

• Boleh dikatakan juga mereka adalah jenis yang mengeksplotasikan kelemahan undang-undang dan sistem untuk kepentingan dan kejahatan yang mereka lakukan.

• Sebagai contoh, seorang watak Lawful Evil biasanya adalah watak yang mengotakan apa yang dijanjikan oleh mereka. Mereka beranggapan bahawa adalah perbuatan tidak bermaruah sekiranya melanggar janji mereka.

• Anda juga boleh melihat sama ada watak itu sebagai Lawful Evil apabila kononnya terdapat sebuah pertarungan antara watak Lawful Evil dan watak jahat. Watak Lawful Evil kemungkinan akan memastikan bahawa watak baik tersebut sama hebat dan kuat, dan mempunyai kelengkapan yang dimilikinya sebelum mereka menyelesaikan konflik antara mereka.

• Darth Vader dalam filem Star Wars atau Dolores Umbrigde dalam novel Harry Potter adalah contoh watak Lawful Evil.

Neutral Evil

• Neutral evil ialah watak yang tindakannya didasarkan atas dirinya. Setiap tindakan jahatnya tidak didasarkan prinsip-prinsip dan undang-undang seperti mana yang wujud pada watak Lawful Evil. Tetapi tidaklah seganas dan berdasarkan rasa cinta pada kekacauan dan konflik yang wujud dalam watak Chaotic Evil.

• Watak Neutral Evil biasanya bertindak untuk kebaikannya tersendiri, tanpa terikat pada organisasi atau orang lain. Motif mereka adalah untuk mendapatkan kuasa, nama, kekayaan, dan apa sahaja yang menjadikan hidupnya lebih selesa.

• Kalau dalam usaha watak Neutral Evil mahu mencapai objektif peribadinya memerlukan dia menggunakan undang-undang, maka Neutral Evil akan menggunakannya. Kalau perlu dia untuk mencapai objektifnya dengan melanggar undang-undang, maka Neutral Evil akan bertindak sedemikian.

• Watak yang boleh dikaitkan dengan Neutral Evil ialah seperti Peter Pettigrew daripada Harry Potter, Lex Luthor daripada komik Superman ataupun Tobi daripada komik Naruto.

Chaotic Evil

• Watak Chaotic Evil ialah watak jahat yang melakukan kejahatan berdasarkan kebencian, ketamakan, nafsu untuk melihat kehancuran berlaku di sekitar mereka.

• Kebebasan dan rambang adalah ciri-ciri kejahatan yang mereka lakukan. Mereka tidak ada rasa bersalah melihat kejahatan yang mereka lakukan hatta dengan membunuh. Mereka boleh jadi melakukan kejahatan hanya kerana mereka suka melihat kejahatan itu berlaku.

• Mereka adalah si gila yang melakukan kejahatan demi memenuhi nafsu kejahatan sendiri. Kejahatan yang mereka lakukan biasanya dalam bentuk yang sangat kejam, sadis dan penuh dengan keganasan.

• Mereka tidak mempercayai sesiapa kecuali diri sendiri dan tidak ada moral kompas yang jelas. Pattern tindakan chaotic evil adalah hampir langsung tidak dapat diramalkan kerana kejahatan yang dimilikinya adalah kategori yang tidak dapat terkawal.

• Chaotic Evil biasanya akan bertindak sendirian, dan tidak suka berada di bawah sesiapa. Dia sanggup melakukan apa sahaja termasuklah membunuh ahli keluarga sendiri dan mengkhianati rakan seperjuangan demi memastikan matlamatnya tercapai.

• Antara watak yang berkongsi ciri-ciri Chaotic Evil ialah Lord Voldermort dalam novel Harry Potter, watak Joker dalam komik Batman dan juga Hidan dalam komik Naruto.


Mana Buktimu?

Satu kecenderungan dalam sesetengah masyarakat kita hari ini ialah mereka suka melemparkan tuduhan kepada orang lain tanpa mengemukakan sebarang bukti untuk menyokong tuduhan tersebut. Bahkan sebaliknya bila dicabar untuk mengemukakan bukti, mereka pula memaksa orang yang dituduh untuk mengemukakan bukti bagi membebaskan diri mereka daripada tuduhan yang dilemparkan kelompok ini. Ini satu perbuatan yang harus dicegah kerana jika ia dibiarkan, ia boleh mencetuskan situasi huru-hara dan memecahkan perpaduan sesama anggota masyarakat.

Mari kita lihat hadis Nabi s.a.w yang diriwayatkan oleh Ibnu Abbas r.a. Dalam hadis tersebut, baginda bersabda, “Jika semua orang diberi hak hanya berdasarkan dakwaan mereka semata-mata, nescaya mereka akan mendakwa harta orang lain dan darah-darah mereka. Namun, si pendakwa/penuduh harus mendatangkan bukti dan sumpah harus diucapkan bagi orang yang engkar (tidak mengaku).” (Riwayat Baihaqi, hadis berstatus hasan)

Ulasan para ulama berkenaan hadis ini:a) Imam Nawawi rahimahullah menyifatkan hadis ini antara salah satu kaedah dalam menentukan hukum dalam syariat. Sementara Imam Ibnu Daqiq menyifatkan hadis ini menyentuh asas hukum-hakam dalam agama dan menjadi rujukan utama dalam soal pertelagahan dan permusuhan. Hadis ini menurut beliau mengajar manusia tidak boleh dianggap benar dengan membenarkan tuduhannya saja.

b) Para ulama mensyarahkan hadis ini memperlihatkan ketinggian agama dalam soal keadilan dan kesaksamaan. Ini kerana agama Islam menjamin hak semua orang seperti yang digariskan dalam maqasid syariah. Syariat amat arif tentang pertelagahan dan permusuhan yang berlaku sesama manusia, maka atas sebab itu ia menggariskan kaedah dan penentuan. Ini bagi memastikan sesebuah pihak mendapat hak mereka dan mengelakkan aspek penindasan dan kezaliman. Atas sebab itulah, hadis ini menekankan sebarang dakwaan hanya dianggap sah sekiranya disokong dengan bukti yang kuat dan sahih. Si pendakwa/penuduh pula harus mengemukakan bukti yang kuat dan berkait sama sekali dengan tuduhan tersebut. Ini kerana bukti tersebut yang akan dinilai oleh hakim untuk mengetahui kebenaran dan menentukan hukum berdasarkan kebenaran tersebut.

c) Hadis ini menyatakan secara jelas tentang Al-Bayyinah atau saksi/bukti. Ini kerana saksi/bukti ialah sesuatu perkara yang dapat membuktikan sesuatu dakwaan/tuduhan itu benar atau tidak. Secara asas, Al-Bayyinah lebih merujuk kepada saksi dalam semua perkara membabitkan hukum seperti darah, harta dan jenayah. Penentuan saksi berdasarkan beberapa kategori:

i. empat orang saksi lelaki bagi kes zina. Ini berdasarkan firman Allah s.w.t dalam ayat 15, Surah An-Nisa, “Dan sesiapa yang melakukan perbuatan keji (zina) di antara perempuan-perempuan kamu, maka carilah empat orang lelaki di antara kamu yang menjadi saksi terhadap perbuatan mereka. Kemudian kalau keterangan-keterangan saksi itu mengesahkan perbuatan tersebut, maka kurunglah mereka (perempuan yang berzina itu) dalam rumah hingga mereka sampai ajal matinya, atau hingga Allah mengadakan untuk mereka jalan keluar (dari hukuman itu).”

ii. dua orang saksi lelaki bagi kes bunuh dan perkara membabitkan hukum tertentu seperti pernikahan, perceraian, minum arak dan mencuri. Ini berdasarkan firman-Nya dalam ayat 2, Surah At-Talaaq, “Kemudian, apabila mereka (hampir) habis tempoh idahnya, maka bolehlah kamu pegang mereka (rujuk) dengan cara yang baik, atau lepaskan mereka dengan cara yang baik; dan adakanlah dua orang saksi yang adil di antara kamu (semasa kamu merujukkan atau melepaskannya); dan hendaklah kamu (yang menjadi saksi) menyempurnakan persaksian itu kerana Allah semata-mata. Dengan hukum-hukum yang tersebut diberi peringatan dan pengajaran kepada sesiapa yang beriman kepada Allah dan hari akhirat; dan sesiapa yang bertaqwa kepada Allah (dengan mengerjakan suruhanNya dan meninggalkan laranganNya), nescaya Allah akan mengadakan baginya jalan keluar (dari segala perkara yang menyusahkannya).”

iii. dua orang saksi lelaki atau seorang saksi lelaki dan dua saksi perempuan bagi perkara membabitkan harta seperti jual beli, sewaan dan pinjaman. Ini berdasarkan firman-Nya dalam ayat 282, Surah Al-Baqarah, “Wahai orang-orang yang beriman! Apabila kamu menjalankan sesuatu urusan dengan hutang piutang yang diberi tempoh hingga ke suatu masa yang tertentu maka hendaklah kamu menulis (hutang dan masa bayarannya) itu dan hendaklah seorang penulis di antara kamu menulisnya dengan adil (benar) dan janganlah seseorang penulis enggan menulis sebagaimana Allah telah mengajarkannya. Oleh itu, hendaklah ia menulis dan hendaklah orang yang berhutang itu merencanakan (isi surat hutang itu dengan jelas). Dan hendaklah ia bertaqwa kepada Allah Tuhannya, dan janganlah ia mengurangkan sesuatu pun dari hutang itu. Kemudian jika orang yang berhutang itu bodoh atau lemah atau ia sendiri tidak dapat hendak merencanakan (isi itu), maka hendaklah direncanakan oleh walinya dengan adil benar); dan hendaklah kamu mengadakan dua orang saksi lelaki dari kalangan kamu. Kemudian kalau tidak ada saksi dua orang lelaki, maka bolehlah, seorang lelaki dan dua orang perempuan dari orang-orang yang kamu setujui menjadi saksi, supaya jika yang seorang lupa dari saksi-saksi perempuan yang berdua itu maka dapat diingatkan oleh yang seorang lagi. Dan jangan saksi-saksi itu enggan apabila mereka dipanggil menjadi saksi. Dan janganlah kamu jemu menulis perkara hutang yang bertempoh masanya itu, sama ada kecil atau besar jumlahnya. Yang demikian itu, lebih adil di sisi Allah dan lebih membetulkan (menguatkan) keterangan saksi, dan juga lebih hampir kepada tidak menimbulkan keraguan kamu. Kecuali perkara itu mengenai perniagaan tunai yang kamu edarkan sesama sendiri, maka tiadalah salah jika kamu tidak menulisnya. Dan adakanlah saksi apabila kamu berjual-beli. Dan janganlah mana-mana jurutulis dan saksi itu disusahkan. Dan kalau kamu melakukan (apa yang dilarang itu), maka sesungguhnya yang demikian adalah perbuatan fasik (derhaka) yang ada pada kamu. Oleh itu hendaklah kamu bertaqwa kepada Allah; dan (ingatlah), Allah (dengan keterangan ini) mengajar kamu; dan Allah sentiasa Mengetahui akan tiap-tiap sesuatu.”

iv. saksi bagi perkara yang boleh dilakukan wanita saja membabitkan isu kewanitaan seperti isu susuan, haid dan nifas. Pada satu ketika, seorang sahabat bernama Uqbah bin Harits r.a mengahwini seorang wanita tetapi datang seorang wanita berkulit hitam yang menyatakan Uqbah dan isteri barunya itu saudara susuan. Uqbah mengadukan perkara tersebut kepada Nabi s.a.w dan menyatakan perempuan tersebut berbohong. Mendengar kenyataan beliau, baginda berpaling daripadanya. Lalu Uqbah mengulangi kenyataan sama. Nabi s.a.w bersabda, “Bagaimana lagi? Dia telah menyatakan dia telah menyusukan kamu berdua. Maka tinggalkanlah dia (wanita yang baru dinikahinya)!” Beliau meninggalkan wanita tersebut dan mengahwini seorang perempuan yang lain.

Perlu diingat, Al-Bayyinah tidak selamanya merujuk kepada saksi tetapi juga boleh menjadi dalam bentuk bukti yang kuat bagi menyokong si pendakwa/penuduh atau yang didakwa/dituduh. Ini berdasarkan firman Allah s.w.t tentang kisah Nabi Yusuf a.s dan ibu angkatnya, Zulaikha dalam ayat 25-28, Surah Yusuf, “Dan mereka berdua pun berkejaran ke pintu, serta perempuan itu mengoyakkan baju Yusuf dari belakang; lalu terserempaklah keduanya dengan suami perempuan itu di muka pintu. Tiba-tiba perempuan itu berkata (kepada suaminya): Tidak ada balasan bagi orang yang mahu membuat jahat terhadap isterimu melainkan dipenjarakan dia atau dikenakan azab yang menyiksanya.” Yusuf pula berkata: “Dia lah yang memujukku berkehendakkan diriku”. (Suaminya tercengang mendengarnya) dan seorang dari keluarga perempuan itu (yang ada bersama-sama) tampil memberi pendapatnya dengan berkata, “Jika baju Yusuf koyak dari depan maka benarlah tuduhan perempuan itu, dan menjadilah Yusuf dari orang-orang yang dusta. Dan jika bajunya koyak dari belakang, maka dustalah perempuan itu, dan Yusuf adalah dari orang-orang yang benar.” Setelah suaminya melihat baju Yusuf koyak dari belakang, berkatalah ia: “Sesungguhnya ini adalah dari tipu daya kamu orang-orang perempuan; sesungguhnya tipu daya kamu amatlah besar pengaruhnya.”

d) Bagi orang yang dituduh, maka perlu baginya untuk bersumpah atas nama Allah s.w.t bahawasanya dia berada di pihak yang benar dan tuduhan yang dilemparkan itu adalah palsu. Sekiranya seseorang itu enggan bersumpah mengikut apa yang dinyatakan Nabi s.a.w dalam hadis ini, keengganan tersebut menunjukkan yang tertuduh mengakui hak orang yang menuduh atau dia rela menyerahkannya kepada si penuduh. Sekiranya si penuduh/pendakwa gagal mengemukakan bukti, maka yang tertuduh terlepas dari dakwaan/tuduhan sekiranya dia bersumpah.e) Imam Nawawi rahimahullah mengulas bahawasanya si pendakwa/penuduh dianggap benar bila melemparkan tuduhan kepada orang lain, ini boleh membawa kepada situasi tuduh-menuduh dan mengaku dalam soal pemilikan harta atau darah orang lain. Atas sebab itu, Nabi s.a.w menegaskan dalam hadis ini keperluan si penuduh/pendakwa mendatangkan saksi atau bukti yang kukuh bagi setiap dakwaan/tuduhan yang dikemukakan.f) Jangan mengada-ada nak tuntut sesuatu perkara yang kita sendiri tiada hak dan menggunakan taktik kotor seperti saksi dan sumpah palsu bagi mendapat perkara yang dimahukan. Ini kerana Nabi s.a.w mengingatkan golongan ini, sekiranya mereka menang walaupun tahu sesuatu perkara itu milik saudaranya, maka golongan ini mendapat bahagian dari neraka. Ini berdasarkan hadis baginda yang diriwayatkan oleh Imam Bukhari rahimahullah.

TIPS MENANGANI TUDUHAN/DAKWAAN PALSU

SUMBER:


Sayap Terbang Horten: Teknologi Pesawat Jerman Melangkaui Zaman

Sebelum menyingkap kisah kejayaan Horten Bersaudara dan ciptaan mesin mereka yang pelik-pelik, mungkin kita perlu mengkaji serba sedikit latar belakang dua beradik yang pernah cuba membawa Jerman melangkah maju setapak mengatasi bangsa lain semasa WWII ini

Seperti yang biasa kita gunakan untuk menggambarkan pesawat tradisional dengan struktur badan utamanya secara visual, kita mungkin akan merasa janggal bila melihat sayap terbang seperti pesawat ‘stealth’ F-117 Nighthawk dari Amerika Syarikat, namun konsep asalnya adalah bermula dari awal kebangkitan dunia penerbangan.

Manfaat sayap terbang amat mudah difahami sekiranya kita bersetuju dan faham tentang teori badan pesawat dan bahagian ekor menghasilkan 30% hingga 50% dari daya seretan pesawat, oleh itu ia menyebabkan para pelopor seperti Lippisch atau Northrop menerapkan konsep ini.

Idea sayap terbang melangkaui jauh ke arah pembaharuan, ia muncul ketika kelahiran teknologi mesin penerbangan, dan ia terus menjadi satu konsep yang diserap oleh ramai pendahulu sebelum munculnya pesawat-pesawat pejuang moden hari ini

Fakta penting lain yang perlu kita ingat dalam memahami hasil kerja Horten Bersaudara ini adalah dengan mengingati betapa pentingnya peranan mereka dalam mempengaruhi teknologi lain seperti pesawat luncur dalam sejarah penerbangan.

Walaupun ramai penyelidik menjelang akhir abad ke-19 berusaha untuk membuat mesin bermotor, beberapa orang pelopor dan pendahulu utama seperti Lilienthal atau Ferber percaya bahawa mesin terbang seharusnya mudah diterbangkan secara efisien dan aerodinamik sebelum mesin mula dipasang. Kita mesti ingat bahawa Lilienthal pernah berjaya menerbangkan peluncur tanpa bahagian ekor sebelum tahun 1900.

Horten Bersaudara hanya akan menjadi virtuoso dunia sayap terbang, kerana melakukan percubaan berani ma-ti dengan mesin terbang tanpa badan pesawat utama atau bahagian ekor dalam penerbangan meluncur bahkan sebelum mereka mula terfikir untuk menggerakkannya dengan enjin. Obses? Mungkin. Apa pun jua alasannya, mereka akan merekabentuk sayap terbang secara eksklusif. Tidak akan ada lagi mesin terbang jenis lain yang diciptakan dari lakaran projek mereka.

Horten Bersaudara

Dilahirkan pada awal abad ke-20, dua beradik ini telah mengembangkan minat terhadap konsep mesin yang terbang dengan kualiti yang asli sejak kecil. Perjanjian Versailles pada tahun 1919 secara teorinya telah melarang sebarang usaha membenarkan Jerman memegang sen-jata sekali lagi terutamanya dengan mengehadkan pengeluaran sektor aeronautiknya secara drastik.

Maka, dari sinilah bagaimana inovasi teknologi penerbangan luncur dan lonjak di Jerman memainkan peranan penting semasa menghadapi pepe-rangan, ia bukan sekadar berperanan dalam latihan untuk juruterbang tetapi juga menjadi rujukan penting dalam penyelidikan aeronautik. Pengasasan sekolah penerbangan di puncak gunung Wasserkuppe yang terkenal akhirnya menyediakan tapak yang sem-purna untuk meningkatkan kemajuan dalam penyelidikan tersebut.

Pada jangka masa inilah Walter dan Reimar Horten membina dan membangunkan teknologi sayap terbang pertama mereka sebelum mencapai usia 20 tahun setelah mengkaji teks hasil karya penulisan von Prandlt (diterbitkan pada tahun 1918) mengenai aerodinamik dengan penekanan tentang kelebihan sayap yang tebal.

Mereka juga mendapat manfaat daripada ibu bapa mereka yang akan menurut saja apa kehendak mereka yang membolehkan mereka mengubah ruang tamu rumah keluarga mereka menjadi sebuah bengkel. Sepanjang masa sebelum Pe-rang Dunia Kedua, penyelidikan terhadap mesin terbang yang dibina oleh dua beradik itu sentiasa mengalami fasa peningkatan prestasi secara berperingkat.

Pesawat luncur pertama mereka, Horten Ho I, pertama kali diuji dalam satu penerbangan di Bonn-Hagelar pada bulan Julai 1933. Walaupun ia tidak berjaya sepenuhnya, ia telah membuka jalan bagi idea mencipta model-model yang lain, termasuklah Ho IV dengan nisbah tertinggi sayapnya 24 meter  tebal, serta Ho III yang diluncur setinggi hingga 7000 meter pada tahun 1938.

Horten Ho 229 V3

Horten Ho 229 V3 adalah satu-satunya contoh pesawat sayap terbang berkuasa jet pertama di dunia yang masih ada. Dibina di Jerman semasa Pe-rang Dunia Kedua, Horten Ho 229 menjanjikan prestasi yang luar biasa namun tidak pernah sempat diterbangkan. Panglima ten-tera udara Jerman (Luftwaffe), Hermann Göering, melantik Reimar dan Walter Horten, dua beradik yang akan menbina dan menerbangkan beberapa prototaip sayap terbang.

Banyak masalah teknikal melanda pesawat dengan reka bentuk unik ini dan satu-satunya contoh pesawat yang dikuasakan enjin jet telah terhem-pas setelah beberapa ujian penerbangan. Walaupun begitu, pesawat ini tetap menjadi salah satu pesawat tem-pur paling luar biasa yang diuji semasa Pe-rang Dunia Kedua.

Ten-tera Amerika Syarikat menemui prototaip Ho 229 V3 hingga V6 di Friedrichroda, Jerman, pada bulan April 1945. V3 (juga disebut sebagai Horten IX V3) sudah hampir siap ketika ditemui dan hampir selesai memasang keempat-empat kerangka udara. Ten-tera memisahkan komponennya tiga hari kemudian dan menghantarnya dari Jerman ke Amerika Syarikat. Pesawat ini tiba di tempat yang sekarang dikenali sebagai Paul E. Garber Preservation, Restoration, and Storage Facility di Suitland, Maryland, sekitar tahun 1950.

Horten Ho 229 V3 kini dipamerkan untuk tatapan orang ramai di dalam Mary Baker Engen Restoration Hangar di Steven F. Udvar-Hazy Center di Chantilly, Virginia, di samping kakitangannya sedang berusaha untuk mendokumentasikan keadaan pesawat dan menstabilkan strukturnya yang halus. Namun, aku boleh katakan bahawa pesawat ini adalah hasil dari cetusan akibat kebangkitan semangat orang Jerman yang tidak dibenarkan mengeluarkan pesawat sendiri selepas kekalahan dalam Pe-rang Dunia Pertama.

Peranannya Dalam Pe-rang

Pada tahun-tahun selepas berakhirnya Pe-rang Dunia Pertama, ketika penerbangan menjadi kegilaan di Eropah dan Amerika Utara tetapi Perjanjian Versailles melarang sebarang pengeluaran pesawat keten-teraan di Jerman, kelab-kelab penerbangan secara luncur atau glider flight muncul di seluruh negara.

Dua adik beradik bernama Walter dan Reimar Horten, ketika masing-masing berusia 13 dan 10 tahun, menyertai kelab glider Bonn pada tahun 1925, dan mula beralih dari hobi bermain layang-layang ke aktiviti yang jauh lebih bercita-cita tinggi — dengan melakukan eksperimen pesawat konsep futuristik tanpa bahagian ekor dan tanpa badan utama pesawat, yang lebih dikenali sebagai ‘sayap terbang’.

Idea itu tidak pernah direalisasikan sebelum itu, jurutera aeroangkasa Jerman, Hugo Junkers telah mempatenkan reka bentuk sayap terbang pada tahun 1910. Konsepnya adalah badan pesawat dan ekor pesawat, sementara keduanya menyediakan kawalan berikutnya, ia menambah berat dan daya seret serta tidak berapa efektif untuk diterbangkan.

Sayap terbang, tanpa dilengkapi semua itu, akan menjadi jauh lebih efisien dan dengan berkeupayaan untuk bergerak lebih jauh sekiranya ia boleh dikendalikan. Anak-anak lelaki Horten terus melakukan beberapa perubahan kecil, dan pada tahun 1932 mereka telah membangunkan mesin sayap peluncur, sebahagian besar bahannya terbuat dari kayu dan gentian fiber, yang benar-benar berjaya diterbangkan walaupun ia mempunyai beberapa masalah kestabilan.

Pada tahun 1943, ketika panglima ten-tera Nazi, Hermann Göering mahukan sebuah pesawat pengebom Luftwaffe yang baru dapat membawa muatan bom seberat 1,000 kilogram ke wilayah musuh dengan kelajuan 1,000 kilometer per jam, Horten Bersaudara memberi idea dan merancang untuk membina pesawat berkuasa jet atau sayap terbang yang membawa juruterbang tunggal berkuasa tinggi.

Kerangka keluli ditutup menggunakan bahan lapisan kulit kayu, dan sayapnya disaluti dengan lapisan pelindung hijau.  Göring memberikan dua beradik itu dana berjumlah setengah juta reichmark untuk membangunkan pesawat pengebom jarak jauh, yang dikenali sebagai Ho 229.

Prototaip pertama mereka, pesawat luncur tanpa tenaga, berjaya melakukan ujian penerbangan pada tahun 1944, dan yang kedua, prototaip berkuasa jet terbang ke udara pada tahun berikutnya, membuktikan bahawa sayap terbang bertenaga boleh dikendalikan dalam penerbangan. Melihatkan kejayaan prestasi itu, ada kemungkinan prototaip ketiga, Ho 229 V3, mampu terbang lebih jauh daripada mana-mana pesawat yang ada pada waktu itu.

Malangnya, menjelang April 1945, Ten-tera Ketiga Jeneral George Patton telah menawan V3 semasa Operasi Paperclip, satu usaha untuk menangkap perisik Jerman dan menjauhkannya dari Soviet. Pasukan Sekutu membawa Horten Bersaudara ke London untuk disoal siasat.

Selepas pe-rang, Reimar gagal mendapatkan pekerjaan yang tetap di syarikat aeroangkasa di Britain sebelum kembali ke Jerman, di mana dia memperoleh gelaran kedoktoran dalam bidang matematik. Reimar menghabiskan sisa hidupnya dengan menbina pesawat di Argentina. Manakala Walter pula kembali ke Jerman untuk menyertai Bundeswehr, atau Luftwaffe, angkatan ten-tera udara Jerman yang baru selepas pe-rang.

Prototaip V3 pula dipindahkan dari Jerman ke Perancis dan tiba di Amerika Syarikat pada sekitar tahun 1952. Walaupun selama beberapa dekad ia hanya disimpan di dalam garaj, ia menjadi objek yang dibahaskan dan memiliki daya tarikan tersendiri. Sebilangan peminat penerbangan berpendapat bahawa jika pe-rang berlangsung lebih lama, Jerman boleh menggunakan rancangan Horten Bersaudara untuk menghasilkan pesawat pengebom berkonsep ‘halimunan’ atau anti-radar yang pertama.

Idea itu timbul bukan hanya kerana rekabentuk badan pesawat V3 yang unik dan menyerupai pesawat stealth hari ini tetapi juga kerana Reimar Horten mendakwa pada tahun 1980-an, secara tidak masuk akalnya dia pernah terfikir untuk menambahkan lapisan bahan arang pada permukaan badan V3 untuk memecahkan kelipan radar. Namun, semua catatan kajian membuktikan yang lapisan arang tidak akan berjaya menggelakkan pesawat itu dari dikesan radar.

Walaupun Horten Ho 229 V3 tidak pernah terlibat dalam sebarang pertem-puran, beberapa versi kelahiran semulanya telah berjaya diterbangkan dengan bergaya dalam budaya-budaya popular seperti sayap terbang gaya Horten yang dikuasakan oleh bebaling atau kipas mekanikal. Ia muncul dalam satu adegan pertem-puran di lapangan terbang dalam filem Raiders of the Lost Ark.

V3 dan prototaip leluhurnya dianggap sebagai penciptaan yang serius. Salah seorang pereka pesawat terkemuka Amerika, Jack Northrop, menunjukkan minat yang mendalam terhadap pesawat jenis sayap terbang Horten Bersaudara pada tahun 1930-an dan membina pesawat sayap terbangnya sendiri pada tahun 1940-an. Selama tiga dekad, syarikat yang kini dikenali sebagai Northrop Grumman telah menyediakan pesawat senyap (stealth) untuk angkatan ten-tera Amerika Syarikat, yang pada dasarnya berbentuk sama seperti sayap terbang.

Beberapa lama selepas V3 tiba di Amerika, jurutera Amerika mengkajinya dengan begitu teliti, menurut Russell Lee, seorang kurator muzium di National Air and Space Museum, yang membantu dalam proses membaik pulih pesawat itu pada tahun 2011 mendapati terdapat kesan terbakar apabila mereka menanggalkan panel kayu dari dasar bahagian tengahnya, dan ini menunjukkan bahawa enjin pesawat ini mungkin pernah dioperasikan.

Tetapi hingga saat ini, masih tidak ada bukti kukuh mahupun sebarang dakwaan bahawa jet eksperimen yang idea asalnya melangkaui zaman ini pernah diterbangkan sejak berpuluh tahun yang lalu.

RUJUKAN:

Ballarini, Philippe. (2001). Horten: Two Brothers, One Wing. Aérostories.